Lainu Pawl Mah Cawnpiaknak Hi Rak Ngai Hrimhrim (Zei Ruangah Dah Nu Nih Virgin In Pasal Ngeih A Herh) — Salai Ephraim Thawngpang\nLainu Pawl Mah Cawnpiaknak Hi Rak Ngai Hrimhrim (Zei Ruangah Dah Nu Nih Virgin In Pasal Ngeih A Herh)\nKan Lainu Pawl Nih A Zoh Rak Tlolh Hlah U( Zei Ruangah Dah Nu Nih Virgin In Pasal Ngeih A Herh)\nZeiruang Ah Dah Virgin In Nupi Pasal Ngeih A Bia Pit?A tu tan cu Rev. Dr Sang Uk Cung nih “Zeiruang Ah Dah Virgin In Nupi Pasal Ngeih A Bia Pit” timi tlangtar in a tu ra lai mi Cawn ninga Zan ( Friday a) CBN Office ah cawnpiak a kan ngeih lai.\nMipi theih khawh ding in online in ” Live ” zong kan thlah Lai.A tu Melbourne caan suimilam 7 PM bak ah kan thlah Lai.Online in duhmi biahal khawh a si. Comments ah rak chia ulaw kan in halpiak hna lai.Nan hawi le sin zong ah rak share ding in kan in sawm hna.\nRev. Dr Sang Uk Cung photo credit Tlerlung Thlaceu Chung.\nBiachap: Kan Lainu hna nih mah cawnpiaknak hi theih kan herh taktak mi le cawnpiak kan herh taktak mi a si tiah ka ruah ve.zeicahtiah Nu pakhat nih Pasal a neih hlan ah Ngaknu thiang a sinak cu ningcanglo in rak hman kan hman caah a poi ngaingai.Nu konghe pehtlai in hi tibantuk cawnpiak nak hi kan Laimi huap in tampi cawkpiaknak neih kan hau.\nKan Laimi chungin Nuva a si ko na in a t’henmi tampi hna hi Nu nih Ngaknu thiang a sinak ningcanglo in a rak hman ruangah mi tampi a t’hen mi an um cang.cun, Kan Laimi chungah Biaknak lei he cun ngaih cawklo bak in acwnpiaknak cu kan neih ko cang i,mah bantuk cawnpiak nak zong hi Biaknak lei he kan cuanh chih a si ah cun Biaknak lei he a kalh mi a si tiah ti khawh ding a si lo.\nCredit: CBN Media Team\nTagged Lainu Pawl Mah Cawnpiaknak Hi Rak Ngai Hrimhrim (Zei Ruangah Dah Nu Nih Virgin In Pasal Ngeih A Herh)\nVawlei cungah hin Bawipa lawmhter nakin a biapi deuhmi le a herh deuhmi dang a um ti lo →\n← Russia Hriamnam S-400 Defense Cu Turkey Ram Ah A Dir Ko Cang Turley Nih Zei Bia Dah A Chim


FAKTUK IN NUG LE CRPH A PHOMH HNA, NLD TIANGIN A THUAT CHIH HNA – The Chinlung Post\nNLD tel loin Myanmar Union kan dirh lai tiah U Myo Hein nih a chim. Kawlram ah alar ngaingai mi Miagazine pakhat Turiya Newin editor U Myo Hein nih a chimmi cu PDF mino pawl hruaitu NUG le CRHP hruaitu hna hi hruaitu sinak an tlinh lo ruangah ramdang ah an zaam dih cang hna. Ramdang ah Ralzam dirhmun in an um dih cang hna.\nCuruangah mah ralzam pawl ramdang ah nuam taktak in a ummi bia le hla vialte hna hi ngai ti hna hlah uh. Kawlralkap sin ah nan hriamnam vialte chia dih ulaw Kawlram ah NLD um tiloin Union Cozah le NUG nih a buai khawh lomi ram kan dirh cang lai tiah a chim. Kawlram politics akal cang mi ara cuahmahmi zoh tikah NLD party hna nih thaazang chuahin cawlcanghnak an tuahmi hi apoi taktak.\nKawlram mipi le ram mipi leirawitu timi kan i thah lengmang mi hi lung a faktuk. Hi bantuk cawlcanghnak nih hin cun NUG/CRPH hna nih kawlram hi an lak khawh lai zumh a si lo. NUG siseh CRPH le PDF timi pawl a rak chuahnak zong hi ahrampi cu NLD an si. Kum 2000 ah NEW YORK khuapi central park ah 88 generation student minung 30 hna nih kawlram politics ah Suu Kyi rak i langh hlah sehlaw Kawlram ah Genuine Democracy kan hmu cang lai.\nKum 1990 kawlram election zongah khan NLD party nih MP tambik rak tlai hna hlahsehlaw Gen, Saw Maung nih khan cozah kut ah a chanh ko lai. Atu kawlram thaazaang chuahnak atuahtu hna a forhfialtu hna hi kawlram ah ahohmanh an um ti lo. ramdang ah dollar an hmuh khawhnak dingah hibantuk in kawlram ah thil an tuahmi hi a si tiah U Myo Hein nih a chim.


Chin Ram Ah Rawn Party Asi Mi NLD, USPD, UDP,… Dirh A Herh Maw? – Chin 11 News\nChin Ram Ah Rawn Party Asi Mi NLD, USPD, UDP,… Dirh A Herh Maw?\nBY Pa Hmun\nAtulio Chin mi (Ram chung/ ram leng) nih kan buaipi bikmi cu ara lai mi election kong asi.\n1. Chin party or CNLD vote pek ding a ti mi le,\n2. NLD vote kan pek rih ding asi ati mi phu tiin phu 2 in then khawh asi. USDP le Independent pawl kong cu cutluk mipi buaipi mi asi lem lo.\nAngaingai ti ahcun Chin ram ah Kawl/rawn party pakhat hmanh dir a herh lo. Cu tin kan ti ruang ah Kawl party kan duh lo tinak asi lo. Kawl ram ah Chin state lawnglawng hi miphun pakhat lawng nih um nak state (Homogeneous state) asi. A dang state hna le Regions hna ahcun LUMYOSU YEIYA WUNKYI (Ethnic affairs Minister) a um dih, a zapi 29 an si. Chim duh mi cu Chin ram ah Chin mi lawng khua kan sa. Miphun dang cu 0.1 % nakin an tlawm deuh. Ramkhel party cu mipi dirhkamhnak thazaangpeknak (public support) in a dir mi asi i mipi nih dirhkamh lo, tha pek lo ahcun a dir kho lo ding mi asi. Chin mi nih kan lung a fim ahcun Chin ram ah Kawl party a dir/ nung kho lai lo. Panglong hnatlak ningin cun Tlangcung mi hmunhma (Chin state/ Shan state/ Kachin state) hna ah NLD le USDP hna nih an hung luh ding le branch an on ding hrimhrim asi lo. Federal phun asi mi mah te uk khawhnak (self determination) kan ngah rih lo caah Kawl ram huap party (NLD, USPD) hna cu Kawl ram chung paoh ah dirh nak nawl an ngei, dirh ding a si kan ti ko lai. Cutin Kawl party hna kan ram ah kan dirh / kan tanh hna mi nih kan mah tein nawl ngeihkhawh nak kan ngeih mi kan hlonh (we gave up our opportunity) mi tu asi. Kawl party kan luhter lo asi ahcun kan ram ah Chin mi dirhmi miphun party nih pei nawl ngeihnak cu a ngeih peng ko lai cu. Angaingai ti ahcun Kawl pawl nih Chin ram ah party an hung dirh/ luhpimi si loin kan mah Chin mi tu nih kan va sawm hna tu asi. Marketing um tu ning ah thil pakhat cu mipi nih cohlan lo/ tha pek lo ahcun sau a nung kho lo bantukin Chin mi nih Kawl party kan va luh, kan va fuh lo, tha kan pek lo ahcun zeitin dah a nun/ dir khawh lai? NLD, USPD Chin ram ah ra hlah uh ti zong a herh lo, kan mah miphun party lawng tha kan pek ahcun an dir kho lo si ko.\nCu tin Chin ram ah Chin mi nih Kawl party tha pek loin kan mah miphun party asi mi Chin party te tha kan pek mi hi thil si ding hrimhrim (common sense ) very natural asi. Kawl mi zong nih Chin miphun caah an mah nih dirh mi party ah an um ding asi ko tiin theihthiam ding asi. Chin mi nih Kawl party kan tanh lo mi cu Kawl mi huat le doh zong asi lo, huat ding le doh ding zong a si hrimhrim lo. Ram khat a um ti mi le lungrual tein rian atuanti tu ding kan si. Kawl ram cu ramthen (states) hna hi miphun based in dirhmi an si (Chin, Kachin, Shan, Mon, Karen, etc..). Federal ciocio zongah miphun pakhat lawng asi mi Australia, America hna cu states ramri cu hmunhma (geographical based) in dirh mi asi.\nKawl ram bantukin ramkomh a serti mi Malaysia, Sarawak pawl sinin fimcawng hna uhsih.\nSarawak state cu East Malaysia (Borneo Island) ah a um mi asi. West Malaysia hi a hlan ah cun Malaya ti in auh asi. Malaya cu 1957 kum ah Mirang (UK) uknak in independent a hmu. East Malaysia asi mi Sabah le Sarawak cu 1963 kum ah Mirang sinin independent lak ding an si i cu lio ah an mah nakin a ngan duehmi Indonesia ram an rak tih hna ii, Sabah, Sarawak, Singapore le Malaya timi ramkomh pali (4 entities) komh in Federation of Malaysia cu 1963 kum ah an ra ser (cu lio ah UN General Secretary asi mi U Thant hmai ah min an ra thut ti). 1965 ah Singapore cu Malaysia in a chuah ii amah te ram pakhat in a dir iSabah, Federation of Malaysia ah Sarawak, Malaya tiin pa 3 komh in Federal system in an um ti.\nSarawak pawl an rak fim tuk ka tinakte cu, West Malaysia i a um mi Ruling party pawl cu Sarawak state ah an rak luh ter hna lo/ an dirh hna lo. Sarawak state ahcun kan mah Sarawak miphun party pawl nih ramkhel party kan dirh lai, West Malaysia ah a um mi political party pawl nan rak luh a herh lo an rak ti hna. 1963 in nihin ni tiang UMNO, MCA le MIC cu Sarawak state ah an lut lo (an dir lo). An mah Sarawak pawl nih an dirh mi political party cu pa 10 leng a um. Polictical Party pawl nih hmuhtawn cio mi party chung ah buainak aphunphun a chuah i party pakhat in party pa 2, 3 ah ai then mi party zong an um len. Party zeizat an ithen zong ah/ a tam zong ah apoi lo, Malay party pawl a um lo caah, a tei mi cu Sarawak miphun party a si thiamthiam. Cu caah, party ih then hlah uh, kan vote aa then dih lai ii, Mi tam u (dominant ethnic group) Malay party pawl nih a kan tei lai timi issue an ngei ti lo. Multi-party democracy system kan ti ko tung i Chin party pawl ifonh dih uh, palai ai cuh ding mi ikian uh timi a herh ti lai lo. Sarawak state ah West Malaysia party a um lo zong ah, Federal government an ser tikah, Sarawak ah atei mi party hruaitu pawl tel lo in, Malaysia acozah a ser kho lo (Kawl ram he cun aa khat men lai lo). Sarawak party chung in a tlawnbik pa 1, or 2 cu Malaysia pumpi i Federal Cabinet minister (vunci) rian khinh ve an si leng mang.\nSarawak bantukin self determination a ngei ve mi Sabah state ah cun, West Malaysia ih ruling party (party angan taktak pawl) an luh/ dir ruang ah, Sabah state zong ah UMNO pawl nih coza an ser thiamthiam. An mah Sabah miphun pawl nih an dirh mi party pawl cu a thawng kho ti lo. State chief minister ciocio ah Sabah Chief minister cu UMNO party ih state level asi i, Federal level (Ram pumpi) ih UMNO Chairman he cu an dirhmun ai thlau tuk. A kuttang um mi (subordinate) asi. Sarawak ih Chief minister pa cu UMNO chairman pa ih a kuttang minung (subordinate) asi ti lo. UMNO party chairman pa bantuk in Political party pakhat i chairman pakhat asi ve. Sabah vuncichok le Sarawak vuncichok pa cu a ho dah raltha ngai in rian a tuankho/atuan ngamdeuh lai timi cu a fiang tuk mi asi. Kawlram constitution thlen in state vialte Federal system le self determination kan hmuh zong ah Kawl party nih Chin state ah acozah a ser ahcun, Kawl kuttang in kan luat kho hlei lo, Kawl pawl nih thudir tuahter mi le Kawl pawl saya saya a va ti pengmi miphun kan si hnga. eg. CBC nih hruai mi Chin miphun pi conference Mindat khua tuah timh mi Chin state NLD coza nih a cung lei nawl a cung lei nawl an ti i an mah nih an tuah kho ko mi zong an tuah ngam ti lo ruangah an cancel mi hi example bak asi.\nChin mipi nih kan ruahnak, kan lungput kan thlen aherh cang (paradigm shift). Sal lungput, mi kuttang um duhnak lungput hi kan kaltak ding asi cang (subordinate mentality).\nChin party nih zeihmanh an tuah kho lai lo, Kawl party (NLD, USPD) pawl lawng nih Kawlram acozah ser khawh lai, Kawlram athleng kho ding an si, kan nih cu zeihmanh kan si lo, zeihmanh kan tuah kho lai lo timi hi sal lungput asi. Chin mi nih kan ngeih ding mi lungput cu, kan nih Chin mi cu Kawl kuttang a um ding kan si lo. Kawl mi nih pek mi lawng a la ding mi kan si lo, Kawlram a uk ve ding, a thleng ve ding mi kan si. Shan, Kachin, le Kawl pawl he komh in Kawlram (Union of Burma) a sertu (a hringsortu)kan si. Kawlram hi kan mah hrimhrim a ngeitu kan si ve, Chin mi zong nih kan hawi tlangcung mi pawl le Kawl pawl he lungrual tein Kawlram kan uk ve lai timi lungput /ruahnak (uk tu lungput) kan ngeih ding asi. Kan mah miphun party kan thawnter lawng ah Kawl nih a kan tizah lai. Rawn party lawng ah vote kan pek dih lai timi cu Kawlram pi uk ve khonak lam (opportunity) kan ngeih mi kan give up (kan hlonh) mi he ai lo.\nKum 70 leng experiences nih akan cawnpiak mi cu, minung pakhat zumh ruang ah, kan hmailei kan miphun sinak (destiny or ခ်င္း လူမ်ိဳး ကံျကကၼာ) vialte miphun dang kut ah ap ding asi lo timi hi asi. Rawn ahcun NLD nih tei seh, ti hi kan duh cio mi asi. A tei zong a tei te ko lai. DASSK zong amah pumpak cu kan zumh i kan bochan ko. Asi nain minung pakhat lawng bochan in kan miphun kongkau (destiny) kan ap dih ding cu a ruah in ruah awk asi lo. Kawl pawl hi zumh thlu tuk ding an si lo timi hi ka nawlh than lai.\nMinung pakhat cio nih kan ngeih mi nawlngeihnak cu kan mee (vote) pakhat te hi asi. Cu nawl ngeihnak kan ngeihmi cu Chin miphun kut ah maw kan chiah lai, Kawl mi nih hruai mi NLD, USDP kut ah maw kan chiah lai. Kawl mi nih hruai mi party hna kan vote ahcun kan kut ah nawlngeihnak a um ti lo. Cu kan vote te cu Myone, Pyine le Hluttaw tiangah kan miphun kongkau kong kum 5 chung, chim phuang ve seh, khuakhang lairel ve seh ti nak asi. Kawl party hna voke kan pek mi cu Kawl pawl kut ah kan miphun sinak kan ap dih hnu in an mah Kawl party pawl nih Chin mi kan duh mi ningin a kan tuah piak ko hna lai tiin azapi ap mi/ zumh ngam nak in ap mi asi. Hihi asi kho lo mi asi. Kan mah tein Kawl mi nih rak kan uk ko uh, nan duh poah in rak kan tuah ko uh kan timi he ai lo.\nState kip ih tlangcung party vialte nih party hawikom (political Alliance) kan ser lai., kan state cio ah tei nak hmuh ding kan zuam lai. Cu tin kan tuah khawh ahcun, Kawlram pumpi a cozahsernak ah siseh, upadi suainak ah siseh, abiapi mi biachah nak kip ah nawl ngeitu (Key tlaih tu or King maker) kan si lai. Tlangcung mi vialte nih a tu kan chim ning in kan lung arual taktak ahcun, Kawlram pumpi political stage ah nawl ngei tu kan si peng kho lai. Chin mi le tlangcung mi nih Kawl ram uk nak nawl le, kan mah state cio ah nawl ngeihnak hmuh ve nak ding cu Coalition cozah ser ding lam lawnglawng a um. Kawl mi zong nih tlangcung mi uk khawh peng nak ding alamkip in lam an ser/ an i zuam bantukin Chin mi le tlangcung mi hna zong nih nawlngeih khawhnak kan ngeih mi te cu ataktak in a si/ a can tiang kan i zuam/ khua kan khan/ lam kan ser ve ding asi. Atu 2020 election ah a va si kho lo hmanh ah tlangcung mi vialte nih lung fim te in cucu asi kho ding in zuam peng ding asi. Democracy timi cu mi tam u duhnak in hruai mi uknak phun asi. Kawl mi cu tlangcung mi kan zapi nakin an tam deuh caah an kan tei peng lai. Kawl mi paw (Kawl party pakhat lawng) nih tei nak an hmuh peng ahcun an kan uk peng ko lai. Atu Chin mi tampi kan thinglungput ningin cun Kawl kuttang kan um ding hrimhrim a si ko, Kawl mi lak ah a kan zawnruat duehmi, a kan theihthiam dueh mi, a kan daw duehmi party (NLD) hna vote kan pek hna lai ti mi hi a sang bik ah kan ruah khawh mi asi ko rua.\n1. 2015 election hlan ah ka timeline in ka ra post bal cang mi asi. Comment ah Malaysia le Kawl ram cu aa khat lo, Kawl ram chung hmunkip ah NLD, USPD dirh khawh asi. Chin ramthen ah nan dir lai lo ti cu zeitin dah a si kho lai (impossible), Malaysia le Sarawak cu Constitution te hna ah agreement an rak ngei or an rak tial chih caah asi lai tiin a comment mi ka hmuh .Ka leh mi cu “Malaysia/ Sarawak upadi ah Mainland Malaysia (West Malaysia) hrambunh party pawl Sarawak ah lut/ dirh lo ding timi a um lo”. Political party cu a dirhpi tu le tha pe tu um lo ahcun a dir kholo kha asi ko.\n2. NLD le adang Kawl party hna Chin ram ah dirh a herh lo ka ti ruangah NLD ka duh lo tinak asi lo. Kawl rawn (Regions) ah NLD nih teinak hmu seh ti ka duh, tei nak zong an hmu ko lai. Chin state NLD upa, vunci (CM le minister hna, Salai Lian Luai, Pu Vui Kaw, Salai Mang Hen Dal, Pu Soe Htet, Pu Zo Bawi, Pu Sony Thang Cung, Saya Salai Nelson Siang Awr, Dr. Salai Riang Vel) le a tu NLD candidate asi mi Dr. Aye Aye Ngun le Pu Tial Ling hna hi kei mah pumpak he naihniam tein aa thei mi, aa daw mi le ka upat hna, ka tlaihchan hna mi an si. 2015 election hlan ah Chin party tha pek nak kong, miphun party dirhpi nak kong tam lak ka tial. NLD coza an ser hnu 2017, 2018, 2019 Kawl ram ka tlung. Hakha ka phan. Vunci U Vui Kaw (khua khat le an nu lei in chungkhat) inn ah kaa thum. Acozah upa hna CM telh in ka leng (Office le inn ah) hna, kan i kom hna. An cung ah ka tlaichan hna nak le pumpah kan i dawtnak ka upat hna nak pelte hmanh a zor lo. A cheu cu kan u le deuh an si nain, University ah riantuanti le Uni kai ti ka hawi hna le ka u hna an si. An dirhhmun ka theihthiam bantukin kei ka dirhhmun zong an ka theithiam ko. Kei mah pumpak in ka chungkhat le ka hawi kom vialte NLD an si. National politics ka khel ruangah CNLD dirhpi in ka chim ka phuan/ ka tial.\n3. Early 2000 in mid 2007 (over 7 years) tiang Sarawak State, Miri khua (Next to Brunei) ah Curtin University of technology ah lecturer rian ka tuan. University ih Board of Management ah a tel mi state minister pawl he naihniam tein hoikomh khawhnak caan tha ka ngei. Sarawakian pawl hi, kan nih Chin mi bantuk holh adang mi tete (dialects) 33 an ngei. Krifa an tam. An miphun hmelchunhnak cu Vakok asi. kan nunphun zong kan i lawhpahmi atampi. Lai lam bantuk in lam (Bamboo dance) zong an ngei, Lai zu bantuk zong an ngei (Tuah or rice wine an ti). Kan muisam zong kan ni lo pah i, an ka dawt ngai. Sarawak politics kong ka zulhdawi, politician pawl he kan i kom hna. Politics kong kan ceih tawn tikah kan feeling ai khat. Kan nih Chin mi nih Union kan rak ser ve hnu, kan covo (rights) kan sunghnak kong ka chim hna. An mah nih an feel ve mi cu Sarawak hi Malaysia ram ah tel loin mah te ram pakhat rak siseh law a tu nak in a leh in kan thangcho lai/ kan rum lai an ti tawn. Malaysia ram nih a chuah mi Oil & Gas hi a tambik cu Sarawak in a chuakmi asi. Oil royalty an ti i, Oil & Gas sin in acoza nih revenue a ngah mi ih 10 % lawng Sarawak state nih an ngah ve. Cucu an lung a fak tuk.\nEdit a ka tuahpiak tu nau Chan Khar cungah kalawm


Karen Pyine Zuaikapin Tlang Meikang Cu Ciamhlei A Panh Cang, Til Sining Cu Meithat Pawl Nih An Cuanh Ko – Chin19.com\nKaren pyine nih an I ngeihmi Zuaikapin tlang cu april ni 25 zanlei sang in mei kangh hram ai thok I thl ni 26 zing suimilam 1 tluk ah ciamh hram ai thok. Meithat pawl nih a sining cu an cuanh ko.\nKhuati a lumsattuk ruang ah thingkung hna an car hna I fak tukin mei a kanghnak cu a si I nikum zong ah thalcaan a phak ah cun a tu bantuk hin a tu le tu mei a kang tawn nain atu mei a kangh ning hi cu a faktuk lawmmam I thinphang dirhmun ah dir a si tiin tlang pawngkam I a ummi khuami pawl nih an chim mi cu theih a si.\nZaanleisang suimilam 4 le a cheu tluk ah Zuaikapin tlang I nichuahlei kap Khalohnu khua nichuahlei kap hmun 3 in ramlak mei cu kanghhram ai thok I zaan suimilam 9 tluk ah cun Zuaikapin tlang nitlaklei kap Tawpung khua lei kap ah a tleih.\nCu tiin a kanghnak hmun cu april ni 26 zingka suimilam 1 tluk ah cun mei tha a van zor cuahmah ruang ah Hpa-An myoma meithatthazang 20 tluk le meithat motor, khuachung in mi bawmchantu phu hna le a dang mi bawmchantu le khuami pawl he tiin hmunkhat te ah mei kangh ning cu an cuan ti hna tiin theih a si.\nTu I zuaikapin tlang tang ah an cinmi Rubber dum pawl, dum hau pawl a kanghnak hnga lo le Zuaikapin tlang I pura inn pawl hna lei kap ah meikang a kalnak hnga lo anzoh lio pi a si ko tiin Hpa-An hrambunh mi bawmchantu phu hmuika in theih a si.\nA tang i capar hi rel chap>>>>>>>>>>\nPhaisa Kai Khon Khoh Ve Nak Hnga, Riantuan Loin Nikhat I Din Ngam Ding Zawng Ka Si Ve Loh…


Zualko: Thla 6 te lawng a si rihmi Mercy nih mual a kan liam taak – Chin World News Evening\nZualko: Thla 6 te lawng a si rihmi Mercy nih mual a kan liam taak\nOctober 31, 2020 October 31, 2020 Salai Van Chin News\nBawhte Mercy Thiemneihhoih thla 6 mi Pu Sanglun le Pi Thuomi hna i an fanute cu caan saupi siizung ah an i thlop hnu ah dam kho ti loin nizaan October 30-10-2020 zaan suimilam 8:00 PM hrawngah Pu sanglun upa inn Thlanmual sang ah a ummi Chiengkonpang ah mual a kan liam taak.\nAtu bantukin kumkhat a tling rih lomi thla 6 bawhte nih mual a kan liam taak hi cu kan ngaihchia in kan lungfak tuk hringhran. Hringtu a nu le pa caah zeitluk ind ah a fah hnga mu. Ngaihchiatnak a tongmi chungkhar sahlawh cingla ruahchan Pathian nih an ngaihchiatnak hnem hram ko hna seh. Chirhchan: Zomi Times\nThawngpang dang rak rel chih: Ni 4 chung a tlau mi Pu Ceu Hlei Thang ngandam tein an hmuh than cang. Thantlang Peng Thlualam ram ah thing-ah putnak in 2020 October 24 ah a tlau mi Pu Ceu Hlei Thang (kum 33 a si) cu October 28 ah ngandamte le himbawm tein an hmuh thang cang, tiah October 29 ah kan theih.\nPu Ceu Hlei Thang hi ramtang ah ni 4 chung a um tik ah kedan aa danh lo i a ke cu a tlek ngaingai nain a ngandam ko, tiah kan theih. Atu bantuk mitlau hi Thantlang khuami zong ni zeimawzat a tlau hnu ah hmuh a rak si bal ve, tiah kan theih. Source: The Hakha Times


Chin Ram Aum Mi Caah Thawngpang Tha Tuk Asi Hnangam Tuk Asi Cang – Chin World News Evening\nAugust 1, 2021 Salai Van Myanmar News\nChin Ram Aum Mi Caah Thawngpang Tha Tuk Asi Hnangam Tuk Asi CangC hin Ram Caah Cun Thawngpang Tha Asi Ko Hih! Chin Ramkulh Dihlak Uktu Ding Ah An Thim. Tuchun ah khan ralkap Council lei nih rampi uknak tungtlang thar an tarlangh tthan. Nihin August 1, 2021 ah atu bantuk in thawngthanh nak an tuah hi asi. Min Aung Hliang cu Ralbawizik, Ralkap Council Chairman ti si ti loin, Prime Minister sinak in ram uktu rian pek a si cang tiah an tarlangh. Cun nihin ah ramkulh le ramthen uktu lutlai bik pawl thanhnak an tuah chih. Nihin thawng an thanhnak ah Pu Ngun San Aung cu Chin ramkulh dihlak uktu sinak rian an pek nak zong an tarlangh chih ve.\nGood News: Atha tuk ee! Kawl Ralhrang Kuttang in Sianginn Kaimi Pahnih An Luat Cang Lai Hih! Inn hngak Ralkap nih tlaih mi CCU siahngakchia pahnih an luat cang July 31 ah The Caretaker Government Innhngak Cozah ahlan SAC ralkap nih tlaih mi Chin Christian University CCU siangakchia tlaihkhih mi hna cu August 1 zaan 9 hrawng ah an thlah than cang hna tiah kan theih.An tlaih i a luat than mi hna hi John Bi San M.Div le Aung Thang B.Min an si.\nMatupi Peng, Thlangpian khua lei ah tiva a kal. An rak kir lei July 31, zaanlei sml.2 hrawng Rero tiva pawng ah Caretaker ralkap nih an tlaih hna hi a si, tiah Pastor pakhat sin in kan theih pathian thawng lawng lawng te a si lawmpi cio ko hna u sih ralhrang kut in luatnak an hmuh cang the hakha times.\nThawngdang Min Aung Hlaing nih 2008 phunghram kalh in Cozah thar a ser nolh Min Aung Hlaing nih uknak a lak hnu in a atlaih mi 2008 Phunghram zong a buar deuhdeuh.Min Aung Hlaing nih nawlngeihnak a lak ning cu aa cherhchan mi phunghrma 414 in nawlngeihnak ka lak ati mizong 2008 phughram he aa kalh.Phunghram 2008 caang 417 ning ahcun Ram pi President he i chawnhbiak hnu ah kap hnih hnatla in uknak i pek chanh a si nain Min Aung Hlaing cu President he caih hmaihnak in uknak i pek a tuah lo Phunghram buar asi.\nPhunghram caang 417 ning cun lakhruak in uknak lak cu kum khat lawng a si lai ti a sinain atu cu kum 3 tiang ka uk rih lai tiah a ti than caah aa tlaih mi phunghram he aa kalh than.Min Aung haling nih U Ni Win uknak Inn hngak cozah Caretaker Government bantuk in cozah a ser nain U Ni Win cozah serning he aa kalh hoi.\nInn hngak cozah Caretaker Government cu U Ni Win nih 1958 kum in a thawk.Cucu U Nu cozah uknak tang ah ramchung buainak a um caah U Ni Win nih uknak a rak chuh. Hi lio ah U Nu nih phung ning in U Ni Win sin ah cozah uknak nawl a rak pe duh ve lo.Asinain U Nu hruai mi Ralkap bawi lak zong in lung aa khat lo mi an um ve caah U Nu kuttang ralbawi hna nih U Ni Win sin ah kal i “U Nu nih uknak hi can karlak cu ralkap sin ah kan pek chung tiah ca in tial ter tiah an rak ti i U Ni Win nih U Nu cu ca tialter i U Nu cozah uknak cu U Ni Win cozah tangah a hung phan.


Chinese COVID-19 Specialists Pawl Yangon An Phan Cang – Chin World News Evening\nChinese COVID-19 Specialists Pawl Yangon An Phan Cang\nApril 8, 2020 Salai Van Thawngpang\nCacawn nithumni zingka (tuzing) ah khan Chinese Covid-19 thlawpnak ah mithiam pawl hna cu an sii le an hriamnaam hna he Yangon International Airport an phan cang tiah Myanmar coronavirus dohnak lei ah rian ttuantu sin in theih a si. Hi a rak phanmi pawl hna hi Yunan hrambunh pawl an si i minung 12 an si.\nMyanmar’s Health Ministry nih coronavirua nih a chuah pimi harnak kan dohnak ah hin hi team hna nih hin a kan bawmh lai. An mah nih an hmuhton ciami (experience) hna hmang in hi coronavirus hi zei tin dah kan dohning a si lai i hi zawtnak in a zawmi pawl zeitin dah kan thlawpbul hna ning a si lai timi an kan chimh cawnpiak lai tiah a chim.\nHi mithiam pawl hi ni 14 chung um ding in an i tim. Hi ni 14 chung ah tuah an i timhmi cu an hmuhtonmi thil pawl hna chimh le Myanmar sii lei mithiam pawl hna coronavirus dohnak kong cawnpiak a si. Cun National Health Laboratory hna he i bawm in Covid-19 an ngei maw ngeilo timi mipi hneksaknak zong an ngei la. Nikhat ah minung 200 hneksaknak ngeih ding in timhtuah a si.\nMyanmar Health Minister Dr. Myint Htwe nih hi bantuk in mi tampi zawtnak hneksaknak khawhnak thilri (laboratory materials) pawl hna he a rak phanmi team pawl cung ah kai lawm hringhren tiah thawngzamhtu pawl sin ah airport i an va don hna lio ah a chim. Ref: Irr\nChina Cu Hitihin An Tuah Cang Ko Lai Zeidah Lehnak An Tuah Te Lai?\nA Poi Ko: Kawl Ralkaap Vanlawng Nih Chin Khuami Minung 7 An Thah Ṭhan Hna


Thin Phang Bak A Si Cang : US Citizens Pohpoh Nih IRAQ Ram Chuah Taak Zokzok Ding – FIAKFAIROCK\nThin Phang Bak A Si Cang : US Citizens Pohpoh Nih IRAQ Ram Chuah Taak Zokzok Ding\nUS State Department nih cun Iraq ram ah a ummi US minung pohpoh cu a ran khawh chung in IRAQ ram chuah taak viar ding tiah a theihter hna. IRAQ ram i US embassy le consular vialte zong khar dih an si cang i, pehtlaih chawnhbiak ti lo dingin a theihter fawn hna.\nKum Thar zing khuaceu hlan deuh ahkhan IRAQ ram Baghdad International Airport hmun pawng cu US drone strike nih a den i, Mawtaw chung ah IRAN Ralbawi General Qassem Soleimani cu bomb nih a thah. Cu he pehtlai in IRAN Acozah nih nithum chung Gen. Qassem Soleimani ruak-humh ding tiah a thanh i, cun US sin ah teirulchamnak kan tuah hrimhrim lai tiah an phuan colh ruang ah US Rampi nih US citizens pohpoh Iraq ram chuah taak viar ding timi theihternak hi hnawhsahre in a chuah colh.\nIsrael Prime Minister Benjamin Natanyahu zong nih “US nih Iran ralbawingan Gen. Qassem Soleimani a kahmi cu a conglawmh. Israel cu US lei ah kan dir ko” tiah a chim colh.\nIRAN ralbawingan Qassem Soleimani hi Terrorists/ ralhrang a dirkamhtu hna a si i, Israel le US huatnak in a khatmi pa a si. ISIS zong a dirkamhtu a si. Amah kut le a bawmhmi hna ralhrang kut in US ralkap le a hawile NATO ralkap nunnak tampi an liam hna. “IRAN ralbawi Soleimani hi a thih a herhmi a si” tiah Israel Prime Minister Natanyahu nih a chim. Salai Thomas Lian


SAC Nupi Pa 3 Hna Cu, An Pasal Le Ruangah An Thi Than – Chintanbo\nWaimaw ah SAC ralkap Nupile pawl an Pasalle nih do mi bomb an i lamhsual, 3 thi, 2 hliam,\nOctober 17| Kachin Ramkulh, Myitkyina Peng, Waimaw (Wainmaw) ah SAC ralkap pawl nih an do mi bomb cu an nupile nih an i lamhsual i 3 an thi, 2 an i hliam.\nAn sakhaan pawng ah an pasalle nih an do mi bomb cu an nupile nih an i lamhsual i a thi mi he aa hliam mi he an um hi a si.\nBantumpaw hi zei ti ei hmanh ah eisual a um bak lo mi a si pin ah , minung kan taksa caah zeitluk in daha rak that ti mi kan langhter lai.


Hla 126—I Hlau, Fek te’n Dir, Thazaang Ṭhawng in Um | Khrihfa Hla\nREL KA DUH Abkhaz Holh Acholi Holh Africa Holh Akha Holh Albania Holh Altai Holh Alur American Kut Holh Amharic Holh Amis Holh Arab Holh Armenia Holh Attié Aukan Awing Aymara Holh Azerbaijan Holh Azerbaijan Holh (Cyrillic Cafang Hmanmi) Baoule Holh Bashkir Holh Bassa Holh (Cameroon) Batak (Karo) Batak (Simalungun) Batak (Toba) Belize Kriol Biak Bicol Holh Bislama Holh Boulou Holh Brazil Kut Holh Bulgaria Holh Cambodia Holh Catalan Holh Cebuano Holh Changana (Mozambique) Chichewa Holh Chile Kut Holh Chin (Hakha) Chinese Cantonese (Simplified) Chitonga Holh Chitumbuka Holh Chiyao Holh Chokwe Holh Chol Holh Chopi Chuabo Holh Chuukese Holh Chuvash Holh Cibemba Holh Cinyanja Holh Citonga Holh Colombia Kut Holh Croatia Holh Cuban Sign Language Czech Holh Damara Dangme Holh Dayak Ngaju Denmark Holh Digor Holh Douala Holh Dutch Holh Ecuador Kut Holh Edo Holh Efik Holh Esan Estonia Holh Eton Ewe Holh Ewondo Faeroese Holh Fang Fiji Holh Finland Holh Finland Kut Holh Fon Holh France Holh Fulfulde Holh (Cameroon) Ga Holh Garifuna Holh Georgia Holh Germany Holh Germany Kut Holh Ghomálá’ Gitonga Gokana Holh Greenland Holh Grik Holh Guarani Holh Guarani Holh (Bolivia) Gun Holh Haiti Creole Holh Hakka (Taiwan) Hausa Holh Hawaiian Hebru Holh Herero Holh Hiligaynon Holh Hindi Holh Hiri Motu Holh Hmong Holh Hungary Holh Hunsrik Iban Holh Ibanag Ibinda Holh Iceland Holh Igbo Holh Iloko Holh Indian Sign Language Indonesia Holh Indonesia Kut Holh Isoko Holh Italy Holh Italy Kut Holh Ivorian Sign Language Jamaican Creole Japan Holh Javanese Kabardin-Cherkess Holh Kabiye Holh Kabuverdianu Kachin Holh Kankani Holh (Roman Cafang Hmanmi) Kayin Holh (Sgaw) Kazakh Holh Kazakh Holh (Arabic) Khana Holh Kikamba Holh Kikaonde Holh Kikongo Holh Kikuyu Holh Kiluba Holh Kimbundu Holh Kinande Holh Kinyarwanda Holh Kirghiz Holh Kiribati Holh Kirundi Holh Kisi Holh Kisonge Holh Kongo Holh Korea Holh Kosraean Holh Krio Kurdish Kurmanji (Caucasus) Kwangali Holh Kwanyama Holh Lahu Holh Laos Holh Latvia Holh Lhukonzo Holh Lifu Holh Lingala Holh Lithuania Holh Lomwe Holh Low German Holh Luganda Holh Lunda Holh Luo Holh Luvale Holh Macua Holh Madagascar Holh Makaa Malayalam Holh Malaysia Holh Malta Holh Mam Holh Mambwe-Lungu Holh Mapudungun Holh Marshall Tikulh Holh Masidonia Holh Mauritius Creole Holh Maya Holh Mazatec Holh (Huautla) Mbunda Medumba Holh Min Nan (Taiwan) Mingrelian Mirang Holh Miskito Holh Mixe Holh Mixtec Holh (Guerrero) Mizo Holh Moore Holh Myanmar Nahuatl Holh (Central) Nahuatl Holh (Chaklei Puebla) Nahuatl Holh (Guerrero) Nahuatl Holh (Huasteca) Navajo Holh Ndau Holh Ndebele Holh Ndebele Holh (Zimbabwe) Nepal Holh Ngabere Holh Ngangela Ngiemboon Nias Holh Nigerian Pidgin Norway Holh Nsenga (Zambia) Nyaneka Holh Nyungwe Nzema Holh Okpe Oromo Holh Ossetian Holh Otetela Holh Otomi Holh Palau Holh Pangasinan Holh Papiamento Holh (Curaçao) Pennsylvania German Persia Holh Pidgin (Cameroon) Pidgin (West Africa) Poland Holh Poland Kut Holh Pomeranian Ponapean Holh Portugal Holh Portugal Holh (Portugal) Quechua (Huallaga Huánuco) Quechua Holh (Ancash) Quechua Holh (Ayacucho) Quechua Holh (Bolivia) Quechua Holh (Cuzco) Quiche Holh Quichua (Chimborazo) Quichua (Imbabura) Quichua (Pastaza) Quichua (Tena) Rarotongan Holh Roma Holh (Masidonia) Romania Holh Romany (Bulgaria) Romany (Eastern Slovakia) Romany (Germany) Romany (Lovari, Hungary) Romany (Macedonia) Cyrillic Ronga Runyankore Holh Russia Holh Russia Kut Holh Rutoro Holh Samoa Holh Sangir Sango Holh Saramaccan Holh Sena Holh Sepedi Holh Sepulana Serbia Holh Serbia Holh (Roman Cafang Hmanmi) Sesotho (Lesotho) Sesotho (South Africa) Seychelles Creole Holh Shona Holh Shuar Holh Sidama Holh Silozi Holh Sinhala Holh Slovakia Holh Slovenia Holh Solomon Islands Pidgin Holh Spain Holh Sranantongo Holh Sunda Swahili Holh Sweden Holh Tagalog Holh Tahiti Holh Talian Tamil Holh Tarahumara Holh Tarascan Holh Tatar Holh Telugu Holh Tetun Dili Thai Holh Ticuna Tigrinya Holh Tiv Holh Tlapanec Holh Tojolabal Holh Tok Pisin Holh Totonac Holh Tshiluba Holh Tshwa Holh Tsonga Holh Tswana Holh Tuluk Holh (Canton) Tuluk Holh (Chanthar Hmanning) Tuluk Holh (Hlan Hmanning) Turkey Holh Turkmen Holh Tuvalu Holh Twi Holh Tzeltal Holh Tzotzil Holh Udmurt Holh Ukraine Holh Umbundu Holh Urdu Holh Urhobo Holh Uruund Holh Uzbek Holh Valencian Venda Holh Venezuela Kut Holh Vietnam Holh Wales Holh Wallisian Holh Waray-Waray Holh Wayuunaiki Holh Wolaita Holh Xhosa Holh Yacouba Yapese Holh Yemba Yoruba Holh Zapotec Holh (Isthmus) Zulu Holh\nI Hlau, Fek te’n Dir, Thazaang Ṭhawng in Um\n(1 Korin 16:13)\n1. I hlau, fek te’n dir, thazaang ṭhawng,\nInkhawh awk biakhiahnak tuah.\nPasal bangin ralṭhatnak ngei,\nTeinak hmuh lai cu a fiang.\nKan ngaih lai, Khrih Jesuh nawlbia cu,\nA kut tangah fek tein kan um.\nI hlau law fek te’n dir, thazaang ṭhawng!\nA dongh tiang zuam chin ko u!\n2. I hlau law fimhring tein um,\nNawlngaih ding zungzal timhcia.\nZumhtlak sal hmangin Khrih Jesuh,\nLamhruainak kha zul zungzal.\nTuu le biatak a kilvengtu hna,\nKum upa fimchimhnak ṭha te’n ngai.\n3. I hlau law lungrual in um u,\nThawngṭha kan ṭanpi lioah.\nKan ral nih an kan doh hmanhah,\nA dongh tiang phung kan chim lai.\nVawlei pumpi ah kan thangṭhat lai.\nZoh! Jehovah ni a nai tuk cang!\n(Matt. 24:13; Heb. 13:7, 17; 1 Pet. 5:8 zong zoh.)\nShare Share I Hlau, Fek te’n Dir, Thazaang Ṭhawng in Um\nI Hlau, Fek te’n Dir, Thazaang Ṭhawng in Um (Hla 126)


Falam Khua NLD Zung Thar An Hun; Khuami Nih Thil Phun 16 An Hal - THE CHINLAND POST\nFalam Khua NLD Zung Thar An Hun; Khuami Nih Thil Phun 16 An Hal\nTCP-Thantlang| 2018 November 8| Falam khua ah National League for Democracy (NLD) zung thar hunnak cu November 7 ah Chin ramkulh Chief Minister Salai Lian Luai tel in Minister dangdang zong nih an tel pi hna. Falam mizapi he ton biaruahnak an ngei i khuami nih khua thanchonak caah thil phun 16 an hal hna tiah kan theih.\nHi zungthar hunnak ah Rev Dr. Joel Za Hlei Kap nih thlacamnak a ngeih hnu ah Kawlram thantar upatnak pek dih in CM Salai Lian Luai, Hluttaw Speaker Pu Zo Bawi nih ribon an tan. Hi NLD zung thar cu 2017 December 6 in sak rak thokmi a si i Falam Cherry Company nih sing 500 tluk dih in an sak mi inn a si.\nMah zung hunnak tuah pah in CM Salai Lian Luai le a hawile hna cu Falam khuami hna he ton biaruahnak an ngei i Falam khuanu/pa lei nih khua thanchonak kongah thil phun 16 an hal hna tiah theih a si.\nThil phun 16 chungah a bik in an halmi hna cu sangkhat le sang khat karlak khuachung lam kat-ta-ya phahpiak ding, lam a bitnak deuh cu motor (Jeep) kal khawhnak ding in kauhpiak ding, minung kalnak lam cheukhat zong motor cycle kal khawhnak dingin kauhpiak ding le Falam Town Hall inn pi cu a thar in dot thum sang in sakpiak ding tibantuk pawl cu CM Salai Lian Luai le a riantuan hawile Minister dang sin ah an hal hna tiah theih a si.\nRef: Chinland Herald, iprd Falam\nPrevious Hakha Le Falam Kar Lehlang In Khualtlawng Bus A Chuak Cang\nNext Mindat Khua Biaceihbawi, Upadi Bawi le Pengkomh Palek Bawi Cu Eihmuar Kongah Report An Tuah Hna


Nan pu Trump nan uartuk nan timi ka hmuh pah lengmang! – The Cherry Par\nNan pu Trump nan uartuk nan timi ka hmuh pah lengmang!\nNan pu Trump nan uartuk nan timi ka hmuh pah lengmang! “Veiaw kan bia hi tawi ko seh…!” Um….! Kan uar ko!\nChuahkehnak aa philhter i, Sining dirhmun a kaltaak i, Chantiluan a dawi lengmang i, Bawipa nawlbia aduh lomin nakcun, Kan uar deuh ko! Fimthiamnak a cawng i, Nulepa zeiah a rel lo i, Laimi a neksawh ngai i, Mifim ah aa hmumi nakcun, Kan uar deuh ko! Mirang holh a thiam i, Mirang ca arel kho i, Rianṭha te a ṭuan i, Biakinn phakhmanh a huam lomi nakcun, Kan uar deuh ko!\n← UDSP party Pawl Vote Kongah An Lungtling Kho Hrim Lo (UEC) Kan Zum Lo Tiin Duhlonak an langhter cang.\nRev. Dr. Stephen Hre Kio: Joe Biden (Democratic Party) Phu Nih A Pom Mi Abortion Cu Bible Nih →


Halleluija, Chinram Ralzam Umnak Hmun Ah Emergency Sizung Thatuk In An Sak Khawh Cang\nMain Editor November 5, 2021 Leave a Comment on Halleluija, Chinram Ralzam Umnak Hmun Ah Emergency Sizung Thatuk In An Sak Khawh Cang\nTlhlanglei Chin Mindat kan U nau ralzam hna umnak ah mizaw ava thlop tu Sibawi pa khat cu ralhrang nih nawlngeih nak an lak I Mandalay hrawng I mipi ankah hna I hliam atuar mi pawl hna kha alak hna I athlop ton tu asi, caah mipi nih theih mi asi.\nHi Sibawi nu te hi kan hnu lei thla ah khan ralzam bawmhnak kong he pehtlai in mitam pi nih an cawngawih hnu in ni tam ngai atlau. Asi nain atu November 5, 2021 ah cah amah I online cahmai ah arak lang than.\nAmah I a online cahmai ah cun hi ti hin atial “ atu cu Sibawi an um lo nak hmun ah Emergency surgery sizung sak in mizaw thlop ding in chung mang manh mi cu atak in atling cuahmah cang. Cu pi ah hi sizung ah hin Nu le Pa um nak adang tein a um mi mizawn ih khun 10 a tlum mi le Labour Room le OPD Room, in asi cang.\nNikhet Chungah Vawlei Cungpumpi Ah Acang Mi Thil Cheukhat Hna, Amak Na Ti Ve Ko Lai →\n← Congratulation; Chin Person Of The Year 2021 Ah Rev. NC Thawng Tha Thang An Thim


US Lai nu Rebecca Thihnak Kong Lai in Full a um Cang – Salai Kawltu\nUS Lai nu Rebecca Thihnak Kong Lai in Full a um Cang\nJuly 16, 2019salaikawltu0 Comments\nCategoriesChin Mi Thawng\nNote: US Lainu Rebecca Zahau thihnak kong dothlatnak cabia FUll in rel awk a um. Hi cabia hi a sau pah ngai ngai. Tling tein rel khawh a si. Rel a nuam kho tak tak. Ngaih zong a chia ngai ngai. Kan lainu kan tuarpi tak tak.\nRebecca Zahau Thihnak kong tling tein rel a zuammi caah Full in rel awk ka van langhter. Hi cabia hi Salai B Chankhar nih a tialmi a si. A tialmi ah thlenmi le chapmi ka ngei lo. Hibantuk in cabia tha tuk a tialpiaktu le a kan lehpiaktu Salai B.Chankhar cung zong ah lawmhnak bia ka van chim chih fawn.\nRebecca Zahau Thihnak Fak le Aa Thupmi Tehte Part 1\nVawleicung minung thong sang sing nuai tuksum le lungtuai in a umtertu hna lainawn fak kong le dingthu (justice) biadik kawlnak kong a si. Zeicatiah lainawnnak phen ah aa thupmi tehte a um caah a si.\nHi Cabia Saupi Nih Aa Tinhmi.\n* Lainu Rebecca Zahau thah a sinak chungril kong, Laiholh in rel awk\nHi Cabia Chungah A Ummi. Biahmaithi\nRebecca Zahau le A Tlangval Te Chungkhar Kong Tawi\nRebecca Tlangval Fapa Max Thihnak le Rebecca Zahau Thihnak Fak\nLunghrinh Awk A Tammi Palik Hlathlainak le Aa Thupmi Tehte\nRebecca Zahau Chungkhar le An Sihni Minthang Phu Nih Dingthu An Kawlnak\nPalik Nih Tehte Kawl Lo In An Al Peng Hna, An I Sawlhphelh Peng\nCriminal Law (Sualtuah Phungbia) Si Lo In Civil Law (Palhnak Phungbia) In Taza An I Cuainak Kong\nA Dong Rih Lomi Dingthu Kawlnak le Aa Thupmi Tehte\nRebecca nulepa le a unu Mary Zahau-Loehner le a naunu tleirawl Xena Zahau hi USA Missouri ramkulh, St. Joseph khuapi ah khua a sami an si. Germany ah Rebecca unau nu pakhat a um.\nKum 2008 ah Jonah le a fapa Max nu Dina Romano an i tthen, ka taksa ramri lonh in na ka tuaitam an i ti veve ruangah an i tthen. Coronado khuapi ah a tlangval Jonah nih inn nganpi Spreckels Beach House timi a ngeih i, cuka inn ah cun, Rebecca le a tlangvalpa chungkhar khua an sati. 2010 December ah Rebecca nih a rian a chuahtak i, a tlangval fapa Max, kum 6 a zohkhenh. Rebecca le Max hi an i tlaihchan ngaingai i, mising lebang nih cun, nufa ah an rel hna, an ti.\nRebecca nau Xena Zahau, kum 13 nih a tlawn hna lio a si i, a um ve. Asinain Max a tlak lio ah Xena hi kholhnak khaan chungah aa kholh lio a si, an ti. Rebecca nih Max cu a hlawm i, CPR (thawpek phun khat) a tuah. Rebecca nih a nau Xena cu, 911 chawnh zokzok a fial i, Xena nih tonsapup bawmtu a chawnh hna. Bawmtu an hung phan i, Max cu, CPR an tuah lio ah, Rebecca nih, “Dina (Max nu) nih a ka thah phah lai, a ti,” tiah bawmtu nih an chimchin.\nMax cu, Rady Children’s Hospital sii-inn ah an tlikpi. Max nu Dina nih hlathlai a thiammi Dr. Robert Bove a hlan i, Max a tlaknak kong cu, a chekhlatter. Dr. Bove nih Max hi aa cuanhmi scooter in cuti men cun, hleihlak ah a tla kho lai lo, ttuang phah carpet chahpi a ummi nih a kham awk a si, a ti; an lung a hring. Asinain cuti vial in a dih. Dothlattu palik nih Max a thihnak hi hleihlak in a tlak sual caah a si ko tiah an thanh.\nA nulepa nih Max cu, sii-inn i mizaw zual chiahnak ICU khaan ah an umpi. A tlaknak ah a hmaifang ruh a kiak, a kengruh aa hliam caah a thluak a rawk. Rebecca tu cu, vanlawngbual ah Max nu i a unau nu Dina a va dong. Dina nih hin Rebecca a lunghrinh.\nA thaizing July 12 ah Rebecca nih vanlawngbual ah a tlangval i a naupa Adam Shacknai a va don. Max cu, mizaw zual chiahnak ICU khaan ah a um ko rih nain dam lei a panh ko rua tiah an ruah lio a si.\nAdam nih a chimning ah, a ihnak khaan innleng in aa thlaimi Rebecca ruak ka hmuh bak in, coka ah ka va tli i, namte ka va lak, ke thum ngei cabuai ka hun i rawkpah; Rebecca ruak tang ah cabuai cu, ka chiah i, cabuai cungah ka kai. A ruak cu, ka donhpah in hri cu nam in ka chah i, zialmate in a ruak cu, vawlei ah ka chiah, a ti. Cun, Rebecca kaa i banhmi angki hri cu, ka phoih hnu ah CPR ka tuah, a ti.\nRebecca Zahau Thihnak Fak le Aa Thupmi Tehte Part 2\nNawlnak: Part 1 ka tial ri in atu zarh 4nak lawng ah Part 2 hi ka hun peh khawh. Zarh 2 chung ka inn internet ai rawk caah a si. Technician nih voi 2 an remh hnu lawng ah an remh khawh. A zarh 3nak ah zarh 2 chung aa khongmi ka rian ka ttuan caah ka peh kho hlei lo. Mobile data cu ka ngei sawk i, ca dang zong ka tial ko hna nain phone cun, tampi kawl le rel a haumi Part 2 kong hi tial awk a ttha lo. Careltu sinah atu nawlnak ka run tuah.\nPart 1 ah khan biahmaithi siseh, Rebecca Zahau le a tlangval Jonah Shacknai chungkhar kong tawi siseh, Jonah fapa Max thihnak le Rebecca Zahau thihnak kong siseh, ka tial hna. Part 1 khi na rel hmasa ahcun, Part 2 nih hin an thawt deuh lai.\nUSA, California ramkulh, San Diego County (District), rili kam khuapi a simi Coronado, nuai mirumpa Jonah inn nganpi ah a cangmi lainawnnak a si. 2011 July 13 i Rebecca a thih hnu ni linak ah Max, kum 6 cu a thi ve. 2011 July 11 ah Max hi an innchung hleihlak in fakpi in a tla i, nikhua hngal lo in a um. A hmaifang ruh a kiak, a kengruh aa hliam caah a thluak a rawk.\nInn ah Rebecca Zahau le a naunu Xena Zahau an um lio a si nain hleihlat in Max a tlak lio hi an hmu lo. Max cu, thih bawh in Rady Children’s Hospital i ICU khaan ah an tlakpi.\nA thaizing July 12 ah vanlawng bual ah Rebecca nih Jonah naupa Adam Shacknai a va don. Adam hi Tennessee ramkulh, Mississippi tivapi kuanghrawn ah a ummi Memphis khuapi i khua a sami a si.\nJuly 12 zanlei ah Rebecca le a tlangval Jonah le Adam hi Fish Market rawldawr ah zanriah an eiti. Rebecca nih zanriah rawl tlawmte lawng a ei, holh lote ti awk in zanriah an ei lio ah a um. Adam nih a hnu ah a chim i, Rebecca hi zaangfakte a si tiah a ti. Asinain 2018 April 4 ah civil biaceih bawi pawl nih Adam hi Rebecca thihnak mawhphortu a si tiah phungbia an khiah. Civil biaceihnak le criminal biaceihnak hi an i dang, a hnu ah ka hun fianh te lai.\nRebecca le Adam cu, Spreckels Mansion timi Jonah te chungkhar inn ah an ttin. Jonah tu cu, a fapa Max a kuahnak Rady Children’s Hospital ah riak dingin a kal. Inncar ah a dangte in a ummi mileng le khual umnak inn ah Adam nih hngilhsi ka din hnu ah ka it, a ti. Rebecca cu, Adam a riahnak inn hmailei ah a ummi Spreckels innpi i a ihnak khan ah a it ve.\nA thaizing zing sml. 6:48 ah Adam nih palik sinah Rebecca thih thawng a thanh hna. Rebecca cu, taklawng in hri in an thlai, a ihkhun ke ah hri senpi in an tem i, a hmailei innleng khamnak thir tungtlang cung in hri cu an hei lanhpi hnu ah, vawlei phan lo in Rebecca cu, a hngawng in an tlai. A hnulei ah a liang an leh i, a kut an ttem, a ke an kawp i an ttem fawn, a kaa ah angki vandum rong thlehmi in a chak an banh. Rebecca ihnak khaan kam ah innkaa phir a um i, cu innkaa in vun chuah ah thir tungtlang in khammi innleng donhmi bi nawn a um. Cuka innleng in tanglei vawlei khi pe 9 le kutpi tia 2 a sang.\nAdam nih a chawnh hna hnu in Rebecca thihnak hmun ah San Diego palik an va phan sawk nain zanlei sml. 7:14 lawng ah Rebecca ruak kherhlaitu ding San Diego Medical Examiner Dr. Jonathan Lucas belte a va phan. Sml. 12 leng a rauh hnu ceo ah a va phan. Suimilam sau tuk chung, khualeng (tual) le tthal nili lakah Rebecca ruak an phozar, hlathlainak kong ah zeimaw tiin midang he a diklomi ceihhmainak an ngeih ta ruangah a si lai tiah thenkhat nih palik an soisel hna.\nRebecca a thih hnu zarh 7nak 2011 September 2 ah San Diego County palik bawi Bill Gore nih media khawmpi a kawh i, an hmai ah Rebecca le Max thihnak an hlathlaimi kong a thanh. Max thihnak hi hleihlak in a tlak sual ruangah a si, a ti. Rebecca hi amahte in ai that tiah a phuan.\nMedia minung an lung a tling lo tuk i, palik Gore cu, bia an hun hal thluahmah. Asinain Gore nih an biahal a let cawk ti hna lo, ai veng cawk ti lo le an zamtak hna. Palik nih Rebecca thih kong an thanhmi cungah mizapi lung a tling lo tuk. Mahte in i thahnak kong tehte kawl a thiamsangmi pawl zong nih an zum lo, an lung a hring.\nRebecca ruak a chekhlaitu palik Dr Lucas nih Rebecca lu ah hliamhma a ummi kha hitihin a hrilhfiah. Rebecca kha a tunglei si lo in sawnnawn in innleng a pal lio ah a kal i, innleng tlang khamnak tungtang ah a lu aa khawn bia a si kho, cucaah a lu hliamhma hi a si kho tiah a thanh.\nRebecca hngawng, a keng, a ban le a ke ah hliamhma vual tamnawn an um. A hngawng hliamhma hi hri in aa thlainak in a si tiah Dr Lucas nih a thanh. A dang hliamhma pawl tu hi cu, i thlai awk ah sawnnawn in innleng pal kaw, innleng tungtlang in vawlei lei ah a sirlei in a va tlak tikah burbuk le thingkung nih an hriah caah a si lai tiah Dr Lucas nih a ti. Asinain palik fianh lomi tehte tamnawn an um, a hnu deuh ah ka rak tial te hna lai. Rebecca chungkhar hlanmi lawyer phu hmuhmi kong zong ka run tial te hna lai. Palik hmuhmi kong he ai kalhnak a tampi.\nPalik nih Rebecca ihnak khaan chung i a ihkhun kam ttuang ah hmunhnawm khonnak plastic zal pakhat, rongsi thuhnak brush ngan pakhat, rongsi thuhnak brush hme pakhat, coka namte pakhat, coka namtong pakhat le hmunthor khonnak plastic zal tangah cun rongsi dum dur pakhat an char hna. Palik nih hi kong hi an fianhning ah Rebecca hi zuksuai le sithuh a huammi a si i, amah a si ko lai ti khin an ti.\nRebecca ihnak khaan innka pakhat ah cafangpi in hitihin aa tial, “Amah (nu) nih amah (pa) a khamh cang, nang nih teh amah (nu) cu na khamh kho maw?” tiah. Na lung a fian nakdingah a sullam kha hitihin rak lachung ko. “Rebecca nih Max a khamh cang, Jonah/ Adam, nang nih teh Rebecca cu na khamh kho ve maw,” tiin.\nPalik nih hi catial kong hi an fianh duh lo. Aa thah lai ah Rebecca nih a tialmi a si ti ngaingai cun, an ti duh lo. Asinain palik Gore nih Rebecca hi zuksuai le rongsi thuh a huammi a si le a ti ttheu ko i, Rebecca deuh a puh. Asinain Rebecca chungkhar nih hi catial hi Rebecca kuttial a si lo, a kuttial he ai milh lo, an ti. Rebecca pasal tthing Nalepa zong nih hi catial hi Rebecca kuttial si dawh a si lo, a ti ve. Palik nih i vennak bia an chimmi ah, hi catial hi cafangpi in tialmi si kaw, a tialtu ngaingai hngalh awk a ttha lo tiah a hnu ah an ti.\nAsinain mithah lainawn kong ah chekhlai le dothlat thiam prosecutor minthang bik pakhat a si vemi nu Marcia Clark nih hi catial kong ah hin a lung a hring ve. Rebecca hi mahte that a si ka zum lo, mi nih an thah ti hi ka zumh. A thihning kong hi zoh tikah mahte in aa thatmi pawl nih an tuah balmi kalphung (theory) he aa kalh. Ca aa tialmi khi, ‘amah’ tiin aa tial i, Rebecca nih a tial ahcun, ‘ka’ a hman ding a si, tiah a ti. ‘Ka’ hman hi mahte in aa thatmi catial tawn ning a si, a ti duhnak.\nPalik nih kutneh dawinak le DNA an tuahmi ah hitihin an chim. Khual le mileng khaan innka onnak thir ah siseh, Rebecca ihnak khaan innka onnak thir ah siseh, innleng innka phir onnak thir ah siseh, coka namtong an charmi ah siseh, rongsi dur an charmi ah siseh, hri an ttemnak Rebecca ihkhun ke ah siseh, Rebecca kutneh kan hmuh hna, an ti. Asinian thlainak hri belte ah hngakchia kutneh le hngalh awk a ttha lomi mi kutneh an um ve tiah palik nih an ti. Hi kutneh pahnih hi ihkhun ke ah ttemmi hri ah an hmuhmi a si.\nRebecca a thihnak hmun ah hin midang nehnang tampi an um awk in kan ruahning a si ko tiah palik department nih an ti. Zeicatiah an inn ah hin mileng le khual chukcho bualcelnak hmun a si caah tiin palik department nih an ti.\nPalik nih Rebecca DNA le hri ah a ummi DNA an lak i, an chek tikah Rebecca DNA lawng kan hmuh tiah palik nih an ti. Midang DNA phun a pelpawite khi a um ve nain DNA hun tuah awkah a hme tuk tiah an ti rih. A ihnak khaan chung ah hmuhmi coka namte zong ah hin Rebecca DNA lawng a um tiah an tichap.\nNa lung aa tuai lo nakdingah hun theichung ti ka duhmi cu, Rebecca thihnak khualipi Coronado hi tangka phalh in hlanmi mithahthiam lainawnthiam minthannak khua a si. Tangka phalh in lainawn an i fial tikah biakam (contract) tuah tawnnak khua a si.\nRebecca a thih hi 2011 July 13 zinglei sml. 3:00 hrawng a si tiah a ruak hlaitu palik Dr Lucas nih a ti. Rebecca a thih lai zan July 12 zan sml. 11:30 hrawng ah Rebecca te innpa pakhat nih minu pakhat kio thawng le rak thawng ka theih tiah a ti. Palik nih an hlat tikah, Rebecca thihnak le kiorak thawng hi i pehtlaih dawh a si lo, thawng a theitu nih khuazeilei set in dah kiorak thawng cu, a rat ti a hngal kho lo, innpa ah a ummi tleirawl mineng thla buaibainak thawng hna a si ko lai tiin palik nih cun an ti.\nMithmutu midang pakhat nih Rebecca thih lai zan July 12 ah cun, Rebecca umnak Spreckels Mansion inn kam velchum ah aa helhhummi minupi pakhat, sam saupi, sam nakpi a hmuh ve. Palik nih mah minu hi kan hngalh ko i, amah chungkhar minung a si tiah an ti. Asinain Max nu Dina, asiloah, a nau nu Nina si dawh an si lo. Zeicatiah minupi cu, anmah nakin a pumrua a ngandeuh, a sampi zong cu, sau kaw, Dina le Nina sam he aa milh lo, annih an sam a saupi lo.\nCa hi a sau ngai cang le Part 3 ah ka hun pehthan lai.\nRebecca Zahau Thihnak Fak le Aa Thupmi Tehte Part 3\nPart 1 ah khan Rebecca chungkhar kong siseh, a tlangval Jonah Shacknai chungkhar kong siseh, Johan fapa Max thihnak le Rebecca Zahau thihnak kong siseh, Part 2 ah khan palik nih Rebecca thihnak le Max thihnak ah hlathlainak an tuahmi kong siseh, palik hlathlainak phichuak an thanhmi kong siseh, ka tial hna.\nAtu Part 3 na rel tikah, Part 1 le Part 2 kha na rel bal lo ahcun, na lung a fiang set men lai lo. Cucaah a tanglei link hin Part 1 le Part 2 rel nakding kan chiahpiak: –\nRebecca Zahau Chungkhar le An Sihni Minthang Phu Nih Dingthlu An Kawlnak\nRebecca Zahau a thih in zarh 7nak 2011 September ah San Diego County palik bawi Bill Gore nih Rebecca hi amahte in ai that tiah a thanh. Rebecca chungkhar nih palik bawi Bill Gore a thanhmi bia hi an pom kho hrimhrim lo, Rebecca hi mah bantuk minung a si lo, Khrihfa a si, amahte in a nunnak aa la hrimhrim lai lo, mi kut in a thimi a si tiah fakpi in an zumh i, a thihnak kong tehte hmuhchuah an duh tuk hringhrang. San Diego County palik nih mei cikcek in dothlatnak le tehte kawlnak rian an lim lo, rian an lim hlan ah hnawhsare in bia an khiah tiah Rebecca chungkhar nih an ti.\nRebecca chungkhar bia hi, San Diego County Palik Department nih palik website in hitihin bia an leh hna. “Kannih (palik) nih dothlat a thiammi mithiam 7 in 15 kar kan i ngeih hna, Crime Lab (science lei thiamnak in sualtuah tehte kawl) mithiam an i tel i, zarh 7 chung khengte mah hi thihnak kong bakbak hi an dothlat, an chekhlai. Hnawhsare in bia kan khiak lo. Hi thihnak kong hlathlainak caah hmanrua thilri le mithiam tam liangluang kan ngeih hna i, caantling bak in rian an tuan. Atir ni 7 in ni 10 tiang ah cun dothlat a thiammi kan minung nih hi thihnak hi lainawnnak (homicide) a si ko lai ti deuh ngawt in an zumh i, an dothlat. Tehte hmuhchuah hram an hun thok tikah mah cu an zumhnak cu, aa thleng. A donghnak ah cun hi thihnak hi mahte in i thahnak a si tiah dothlatnak i aa telmi vialte an lung a pem dih…” tiah an leh hna.\nAsinain palik thanhmi bia hi Rebecca chungkhar lawng a cohlang lomi an si lo, lainawn kong dothlat thiamsang mi tampi le mi vialte ti awk nih an zum lo i, an cohlang ve lo. Cucaah 2011 November in Rebecaa Zahau chungkhar a dirpitu pawl nih “Justice for Rebecca Zahau (Rebecca Zahau hrangah Dingthlu)” timi website an ser i, Rebecca Zahau chungkhar nih palik biathanh an ralchanhnak bia tlingte in an tarpiak hna.\n2011 donghlei ah Rebecca chungkhar nih Seattle khuami sihni Attorney Anne Bremner an hun i ruaih, Anne Bremner nih man hauh lote in (pro bono) a tuanpiak hna. Rebecca nu nih, “Kannih cu, chungkhar sifak kan si. Dothlat a thiammi pawl hi tangka kan phalh kho hna lo,” tiah a ti.\nAnne Bremner hi sihni minthang a si, biabuai (case) minthang pawl a buapi balmi a si. Anne nih hin science thiamnak in dothlat a thiammi forensic pathologist minthang Dr. Cyril Wecht le Dr. Mauric Godwin aa ruaih chin hna. Dr. Cyril Wecht hi American President John F. Keneddy thah le nawn a sinak kong ah dothlatnak a tuahtu Warren Comission phu hmuhchuahmi bia hmanh a hun chal thiammi pa a si.\nRebecca a thih in thla 4nak ah a voi 2nak Rebecca ruak chekhlai dingin Anne Bremner legal phu nih thlan an hun phul. Dr Phil timi nih Rebecca thlan phulnak le ruak chekhlai man hi a liampiak hna. Dr. Cyril Wecht nih Rebecca ruak cu, a hun chekhlai. Asinain a ruak pumpuluk in a chekhlai kho ti lo. Zeicatiah San Diego Medical Examiner Dr. Jonathan Lucas nih Rebecca ruak kha a voi khatnak a rak chekhlai lio ah, ruak rawkral thutman khamnak sii a rak chunh caah a si.\nDr. Cyril Wecht nih palik sibawi Dr Lucas i a hmuh bantuk khan, Rebecca lukheng ah thi a dutmi hliamhma (hemorrhage) pali kha hitihin a hrilhfiah. Mi nih Rebacca lu ah timh ciammamte in kuttum, asiloah, thilri pakhatkhat in an cumhnak a si kho tiah a ti. Dr Lucas nih khan cun, innleng tlang ah a lu aa khawn bia a si kho tiah a rak timi kha a si. Dr. Cyril nih a luvun hi pem cu a pem lo, a lu i an cumhnak hin Rebecca hi thih tainai cu a thi colh lai lo nain nikhua hngal lo le lungfim lo in a um lai tiah a ti.\nDr Cyril nih a timi cu, mizeimaw nih Rebecca takpum hi innleng tlang in thiam ngai in an thlak lai i, an nehnang vialte dawi khawh lo dingin an tuah bia a si lai, a ti.\nRebecca hngawng i hliamhma a ummi kong ah palik sibawi Dr Lucas nih hri in aa thlainak hliamhma a si tiah a rak thanh. Dr Cyril tu nih cun hri thlainak hliamhma a si a zum lo, minung kut in fakpi in a hrom an ditnak hma tu a si deuh lai tiah a ti. Dr Cyril nih cun Rebecca hi mi nih an thahmi a si tiah a zumh.\nRebecca kehlei ngalpacal le vorhlei kephak hrawng ah aa benhmi tape hri pelpawi pathum an um. Rebecca a thihnak inn Spreckels Mansion innchung ah dothlat thiam pawl nih cu tape hri hmanbang cu, an kawl len nain an hmu kho lo. Cu kong ah Dr Cyril nih hitihin a ti, Rebecca nih tape hri hin a ke pahnih aa ttem hnu ah a lung aa leet than i, aa phoih hnu ah hri tu in aa ttem than an ti bia maw a si hnga tiah bia-eng in a ti hna. Cuti a si kun ah, ziah Spreckels Mansion innchung ah tape hri a ciknak tape kual cu a um kun lo tiah a ti. A sullam cu, Rebecca nih amahte in a ke aa tem ahcun, a hmanbang tape kual a um awk a si, mi nih an ttem caah tape kual cu, an i kalpi diam, hmuh awk a um ti lo ti he a sullam ai khat.\n2011 ah Dr Lucas nih Rebecca ruak chekhlainak report a thanhmi ah, Rebecca el le chiatha i thidor a ummi kha a thi a rat lio caah a si, tlaihhremnak he aa pehtlaimi a si lo, a rak ti. Palik nih Spreckels Mansion i an hmuhmi namte ah khan zeihmanh DNA hmuh awk a um lo tiah an rak ti.\nAsinain 2017 ah taza cuainak i Rebecca chungkhar sihni pa Attorney Keith Greer nih namte tlaihnak hlok ah khan Rebecca thisen a um ko, a chiatha chungah namte an sawh tiah a ti. Thiamsang nih an hmuhchuahmi a si, a ti. San Diego County Palik Department nih Rebecca hi hri in amahte in ai awk ko, a kut le a ke kha amahte in hitihin aa ttem kho tuk tiah minu pakhat kha Rebecca bantuk ah an canter i amahte in a kut le a ke aa ttem lio kha video in hmuhsaknak an rak tuah.\nAnne Bremner nih a voi hnihnak ruak hlaimi result chirhchan in a chim i, amahte in hi bantuk in ai that ti hi, “Vawleicung tuanbia ah hihi a hmasa bik biabuai (case) a si hnga… Nihchuak le ttahchuak bak khi a si,” tiah a ti. Kadang i a chimmi ah Bremner nih biavel in a ti i, (nuai mirumpa Rebecca Zahau tlangval) Jonah Shacknai nih a rumnak chawva a hman i, cawl kho lo in palik a tuah hna, Rebecca thihnak tehte an hmuh khawh lo nakdingah, a ti.\nPalik sibawi Dr Lucas nih a report ah khan Rebecca keng, a ban le a ke i hliamhma vual tamnawn a um kongah khan sawnnawn in a kal caah innleng tlang ah aa khawng, a sirpaleng i, i let bu in tanglei i a va tlak tikah tang ah a ummi burbuk le thingkung nih an rak hriah caah a si lai, a rak ti.\nDr Cyril nih Rebecca hi a hnulei ah a liangleh bu in hri in an ttem i, innleng tlang ah a kai i, a sirpaleng in a takpum i leh bu in a tlak ahcun, ziah a hmaifang ah hliamhma a um ne kun lo tiah a ti. Cuti a si ahcun, a hmaifang hi burbuk le thingkung nih an hriah awk a si, a ti duhnak.\nRebecca Zahau le an sihni phu nih an timi cu, dothlattu palik nih a tirte in Rebecca thihnak kong hi an dothlat duh lo rengreng ko, an ti. Rebecca thihnak kong fiangte in a chim khotu tehte tampi a um ko nain tthate in an dothlat duh lo, an ti rih.\nSpreckels Mansion innchung i Jonah ihnak khan i takkholhnak khan chungah sambu bukhat le thidor dorkhat an um tiah an ti. Hihi, palik nih tehte hrangah DNA an tuah bak lo, an ti rih. Hi bia hi San Diego County Palik Department nih an website in an leh ve hna i, Rebecca nih a thi a rat lio si kaw, Jonah khan hi a hman kan ti caah DNA kan tuah khe lo. Jonah ihnak khan hi Rebecca a thihnak hmun he aa hlat caah tehte kawlnak ah kan huapchih lo tiah an leh hna.\nPalik nih dothlatnak an tuah lomi a um rih. Jonah naupa Adam ihnak khual le mileng inn chung i Jonah ihnak khan chungah tifim dildelte thawl khat a um i, palik nih hihi DNA an tuah lo. Cun, Adam a ihnak mileng khan chung i hnawmbawm ah nu tawhrolh chungnawh tuah khat, a rang rong, sen-eu rong le cica rong an um. Hi zong hi DNA an tuah hna lo. Rebecca chungkhar le mi dangdang nih hi kong ah palik an soisel hna.\nPalik nih an website in an hun leh hna i, kha tawhrolh chungnawh kha DNA kan tuah lonak cu, Rebecca kha tlaihhremmi a si lo kan ti caah a si. Jonah inn ah hin tleirawl nu pawl nih cu hlan deuh ah puai an rak ngeih tikah an hlawnhmi tawhrolh chungnawh a si ti kan zumh caah a si, an ti.\nRebecca Zahau Thihnak Fak le Aa Thupmi Tehte Part 4\nAtu Part 4 na rel tikah, Part 1 le Part 2 le Part 3 kha na rel bal lo ahcun, na lung a fiang set men lai lo. Cucaah a tanglei link hin Part 1 le Part 2 le Part 3 rel nakding kan chiahpiak: –\nPart 4 biatlang ka tar hlan ah, Part 3 a pehpar ka tial hmasa lai. Part 3 pehpar ka tial hlan ah, Part 1 i ‘Chungum Biatlang’ ka tianremhmi nambar 5 “Palik Nih Tehte Kawl Lo In An Al Peng Hna, An I Sawlphelh Peng,” timi kha Part 3 ah khin ka telh cang caah a dangte in ka tial ti lai lo.\nRebecca thihnak kong chekhlaitu Attorney Anne Bremner legal phu lakah ai telmi le minthang a simi forensic pathologist Dr. Mauric Godwin nih Rebecca thattu keneh tehte a hmuhchuah. “The Killer Stepped on top of Victim’s Footprint” tiah Dr Godwin nih a ti. A sullam cu, ‘Rebecca keneh par ah a thattu nih a lamh,” tinak. Hi keneh hi Rebecca thihnak innleng leiphang (leidip) hnawm ah a um, Rebecca keneh kam ah a ummi a si.\nRebecca thihnak a chekhlai hmasatu San Diego County Palik nih innleng i keneh cu hman an thlak. Cu hmanthlak cu, palik nih an hun chek i, palik keneh le Rebecca keneh lawng an si tiah an ti. Asinain Dr Godwin nih felte in a hun chekhlai ve tikah palik keneh le Rebecca keneh cu, a dang veve in an um ko, Rebecca keneh kamte ah aho a si hngalh lomi midang keneh a um tiah a hmuhchuah. Hi midang keneh hi San Diego County Palik nih tehte kawlnak ah hmang lo in an hnon sawhmi a si. Cucu, palik nih felfeite in an ttuanchuah lomi a si.\nRebecca a thih caan kha 2011 July 13 zinglei sml. 3:00 hrawng a si tiah a ruak hlaitu palik Dr Lucas nih a ti. A tlangval naupa Adam nih zinglei khuadei hnu ah Rebecca thlaihnak hri kha nam in a chah. July 13 ah cun palik nih Adam hi Coronado palik zung ah an i kalpi i, Rebecca thihnak ah ai tel maw tel lo tiah polygraph hneksaknak an tuah. Polygraph timi cu, sehlei thiamnak phun khat a si, lunghrinhmi minung kha a thahri turning tehna, a thin turning tehna le a pumchung thilri cawlcanghning tehna in chekhlatnak seh phunkhat a si.\nHi polygraph hi Adam hnatlaknak in palik nih rikawt an tuah. Polygraph a thiammi Paul Redden nih Adam rikawt polygraph result cu, a chekhlai tikah Rebecca thihnak ah Adam ai tel le tel lo bia a khiak lo. Asinain palik nih Adam cu, an luatter huar ko. Rebecca sihni hmasa deuh Anne Bremner nih Adam hi polygraph an tuahthan awk a si, a ti. Asinain tuah nolh a um ti lo.\nRebecca a thih lai zan July 12 ah khan Max nulepa Jonah le Dina nih hleihlak in a tlami an fapa Max, kum 6 kha si-inn ah an riahpi. Zan suimilam 12:00 khan July 13 a hun i thok. Zan sml. 12:50 ah Rebecca nih a phone ah rak kuatmi awcakuat (voice-mail) pakhat a hun chek tiah palik nih an ti. Asinain cu awcakuat cu, Rebecca phone in ai hlo, a tlau. Rebecca phone billing rikawt an chek tikah aho nih dah a kuat ti a lang lo. Palik nih an ti i, cu cakuat cu, si-inn ah Max a zual chin lengmang ti an thanhnak cakuat a si, an ti i, aho nih dah a kuat ti bel an fehter fawn lo. Rebecca unau nu Mary Zahau nih a chim i, palik nih an kan chimh le ca a kuatu kha Jonah a si an ti tiah a chim. Rebecca phone ah awcakuat hlohmi cu, palik nih 2011 October thla ah hmuhchuah than an zalh nain tlam an tlinh thai lo.\nRebecca thih thawng kha Adam nih Jonah sinah phone in a hei thanh. Jonah cu, si-inn leng ah a va chuak i, Adam phone chawnh cu, a leh. Si-inn khan chung i a hung luh tikah, Jonah nih Max nu Dina sinah Rebecca a thihnak kong a chimh chin, “Asian honor” a si ko cuh tiah a chimh. A sullam cu, Rebecca cu, Asian mi a si i, a zohkhenhmi Max hi hleihlak in a tlak caah mawhphortu ka si tiin aa ruah le a nunnak ai la a ti duhnak a si. Hi a bia hi, palik nih Jonah kha July 13 chun i bia an hal tikah Jonah nih a chim nolhmi a si. Lunghrinh awk a simi cu, Jonah hi Rebecca a thih tikah a khuaruah a har lo, ahlankan in rak theicia sehlaw cu bang.\n2012 January ah Rebecca Zahau chungkhar sihni Bremner legal phu nih California Department of Justice Attorney General chang Julie Garland sinah cahmai 18 a simi cakuat an tial i, Rebecca thihnak biabuai (case) hi a thar in onpiak than dingin an nawl. Asinain an nawlnak cakuat cu, an hnon, an cohlanpiak hna lo.\nRebecca thihnak kong ah 2011 September i palik nih amahte in ai that tiah bia an thanh hnu khan mi vialte ti awk nih palik le Jonah an soisel ngaingai hna tikah Jonah nih hlathlainak a tuahtu DNA office sinah Rebecca thihnak biabuai onpiak than dingin ca a kuat ve hna. Hiti a tuah hi Rebecca thihnak kong ah sualnak kan i nehlonak fiangchin seh ti ka duh ruangah a si tiah Jonah nih a ti. Asinain Jonah cakuat zong cu, DNA office nih an hnon tthiamtthiam ve.\nPalik nih Rebecca hi amahte in aa thatmi a si tiah an thanhnak sullam cu, a thattu an um lo caah hi biabuai (case) hi a dih cang, palik nih kan cawlcangh a hau ti lo, hnathiangte in kan um cang lai tinak khi a si.\nBremner legal phu nih Rebecca thihnak kongah palik thanhmi he ai khat lomi tehte an hun chuahpi nain palik nih tehte thar pakhat hmanh a um hlei lo tiah bia an al hna.\nCriminal Law (Sualtuah Phungbia) Si Lo In Civil Law (Palhnak Phungbia) In Taza An I Cuai\nPalik nih Rebecca hi amahte in aa that tiah an thanh caah Criminal Law in taza i cuai khawh a si ti lo.\nNa lung a fian nakdingin tahchunnak ka tial lai. Rebecca hi Adam le Jonah nih an thah tiah al awk ttha lo in tehte a um ahcun, US cozah ai-awh in palik le cozah prosecutor nih taza an cuai hna lai. Cu bantuk tehte kawl le hmuhchuah cu, Rebecca chungkhar rian si lo in, US cozah ai-awhtu palik le cozah prosecutor rian tu a si. Cu bantuk tehte cu, ‘beyond doubts’ lunghrinh awk le al awk a ttha bak lomi tehte fek a si, a hau. Cu tehte fek taktak cu, palik le cozah prosecutor nih biaceih bawi sinah an chuahpi lai. Adam le Jonah nih Criminal Law a thiammi lawyer an i hlan ve lai i, bawiceih zung i biaceih bawi hmai ah cozah prosecutor le Adam le Jonah lawyer kha phungbia le tehte hmang in bia an i al lai.\nBiaceih bawi nih a herh a tining zat in biaceihnak nikhua a khiah lai i, voi tam-ial tiang biaceih zung ah an bia-al a ngaih lai. Hi biabuai hi theih awk le hngalh awk a simi bia le hla le tehte a tling ko cang tiah biaceih bawi kha a lungdi a riamh tikah Rebecca thattu nan si, nan si lo ti kha bia a khiah lai. A thattu nan si ko a ti ahcun, phungbia chirhchan in thong ah kum cu zat tla uh tiah bia a khiah lai. A herh a ti ahcun, cawi le liam dingin tangka cu zat liamh hna uh tiah thongthlak lengah a chap ko hna lai. Cucu Criminal Law in taza i cuaining cu a si.\nCivil Law tu cu, Criminal Law bantuk a si lo. Rebecca chungkhar nih sihni an i hlan lai i, Rebecca thihnak ah mawhphortu hi Adam le Jonah an si ko timi tehte kawl kha Rebecca chungkhar hlanmi sihni rian a si cang. Adam le Jonah nih sihni an i hlan ve lai, an sihni nih khan Rebecca thihnak ah mawhphortu an si lo ti tehna, Rebecca chungkhar sihni chuahpimi tehte hi a tling lo, a tlak lo, cu ruang kha ruangah ti tehna kha biaceih bawi hmai le jury phung biakhiaktu hmai ah bia an al ko hna lai. Adam le Jonah sihni nih tehte kawl an hau lo. Rebecca chungkhar sihni bia le tehte va dohdal kha an rian cu a si.\nBiaceih bawi si lo in Jury bawi pawl tam u, cu zat, kha zat timi nih bia an khiah lai. Rebecca thihnak ah mawhphortu nan si ko tiah phungbia an khiah ahcun, tangka cu zat kha zat nan liamh hna lai tiah dantatnak bia an khiahchih lai. Thong belte thlak khawh an si lo. Criminal Law a si lo caah a si. Civil Law ah cun, liam le pal in dantatnak taza cuai a si. Criminal Law ah cun, tehte kha ‘beyond doubts’ a si lio ah, Civil Law ah cun, ‘beyond doubts’ a hau lo. Jury phungbia khiaktu pawl kha an lungpem lak in tehte le bia in hun chimh khawh hna a hau.\nPart 5 ah taza an i cuainak kong cu, tling ngai in ka run tial te lai.\nRebecca Zahau Thihnak Fak le Aa Thupmi Tehte Part 5\nPart 5 ah hin, Civil Law in Rebecca Zahau chungkhar nih Adam, Dina le Nina taza an cuainak hna kong ka tial. Part 4 ah a tlangpi in Criminal Law le Civil Law in taza i cuaining kong ka tial. A tanglei vandum zawng khi hmet hna law ka rak tial ciami pawl na rel khawh hna lai.\nCriminal Law cu, cozah nih sualnak a tuahmi minung taza a cuainak hna phungbia a si i, dantatnak cu, thongthlak in khiah a si. Civil Law cu, mi le mi kar ah taza i cuainak phungbia a si i, dantatnak cu, thongthlak si lo in chaw le va in liam le pal awk biakhiah a si.\n2012 January ah Rebecca Zahau chungkhar sihni Bremner legal phu nih California Department of Justice sin ah Rebecca thihnak biabuai (case) hi a thar in onpiak than dingin an nawl hna nain an cohlanpiak hna lo.\nCucaah kum 2013 in Rebecca chungkhar nih a cunglei i langhtermi minung 3 khi Civil Law in taza cuai hram an hun thok hna. Adam cu, Jonah naupa a si; Jonah cu, a thimi hngakchiapa Max i a pa a si; Max nu cu, Jonah nupi tthing Dina a si; Dina cu, Nina i phir a chuahpimi unau nu a si. Max hi rak thi hlah sehlaw, Rebecca zong a thi ve hnga lo; Max thihnak nih Rebecca thihnak a chuahpi, aa pehtlai tiah a mikip thinlung ah a um. Asinain San Diego County palik tu nih cun an pehtlaihter lo.\nZapi lakah a hung lar bikmi theory (ruahning fianhnak) pakhat cu, Rebecca thih zan 2011 July 12 – July 13 ah khan Max kha thih bawh in zualhma lei panh kaw, thinhung le thinlinh celh lo in Dina le Nina nih Rebecca hi Jonah te inn nganpi tual ah velh awk in an dir-onh, vuak zong cu, an hun vuak thluahmah i, nikhua hngal lo tiang in an hun velh. Asinain Rebecca kha a lung a hung fimthan tikah, Dina le Nina nih nan ka velh tiah Rebecca nih hun ti hna sehlaw a dawh. Cun Adam nih a hun bawmh ve lawlaw hna. Dina nih thilri in Rebecca kha a lu ah a hun cumh tikah Rebecca kha nikhua hngal lo in a tlu thai. Cun, an pathum in an i bawm i, Rebecca thilthuam an phoih, hri in a kut le a ke an ttem, angki tlek in a chak an banh, duh tawk in an phomh hnu ah innleng tlang in an thlak i, hri in an thlai, ti hi a si. Hihi, theory an hmanmi fianhnak cu a si.\nCuti phun cun, Rebecca chungkhar sihni nih taza a cuaipiakning hna a si. Civil Law in taza i cuainak ah Rebecca chungkhar sihni cu, Attorney C. Keith Greer a si. Attorney Anne Bremner kha Rebecca thihnak tehte kawlnak ‘Criminal chekhlainak’ a tuahpiaktu hna lawng a si.\nKum 2013 ah a cunglei i langhtermi minung 3 khi Rebecca thihnak ah mawhphortu an si tiah $ nuai 10 (sing 100) liam le pal dingin taza an hun cuai hna. Lunghrinh bik awk Jonah tu cu, taza cuaimi ah a tel hmanh aa tel lo. Attorney Anne Bremner tu nih cun, Jonah lengmang hi Rebecca thihnak kong ah a lunghrinhmi a si. Nuai mirumpa si kaw, Jonah nih Rebecca an thahnak tehte hlothlau ding le thuhnawh dingin nawlngeitu le palik hi a chawva le a thilti khawhnak in a hip hna ti khin Bremner nih a chim ttheu ko.\nSan Diego District (County) palik nih tehte an hmuh duh lo ruang, asiloah, an hmuh khawh lo ruang, asiloah, an thuhnawh ruangah, lungfiang dildelte tehte chuahpi khawhmi a um lo. Cucaah, Rebecca thihnak ah Criminal Law in tazacuainak hmalak balmi a um lo.\nKum 2017 a hung phak tikah Dina le Nina hi Rebecca thihnak i tazacuainak cazin in an min an hun hloh hna. Zeicatiah Rebecca thih zan July 12-July 13 ah Dina hi Rady Hospital ah a fapa Max kha a riahpi tiah CCTV an hun chek tikah an fehter. Cu leng ah sii-inn i a luh le a chuahnak cazin rikawt tiang nih Dina hi Rebecca a thihnak inn ah kalmanh caan a ngei lai lo ti khi a sawhpiak.\nA naunu Nina tu nih cun, July 12 zan sml. 11:00-11:30 hrawng ah Rebecca thihnak Jonah inn ah ka va kal khe ko tiah ai phuang. Hleihlak in Max a tlaknak kong ah Rebecca hi biahal ka duh caah ka va kal, a ti. An inn hmailei luhnak kutka leng ah kai chokpade ko, kutka zong cu, ai ong maw ong lo tiah ka va kingh ko i, innkulh chung tu ah cun lut lo in ka kir tiah a ti. Nina sihni nih a chim i, a cell phone rikawt nih Nina hi tazacuainak ah lunghrinhmi a sinak a donghter, a ti. Rebecca thihnak hmun ah Dina le Nina hi an nehnang hmuh awk tehte le DNA tehte a um lo caah tazacuai lunghrinhnak cazin in an luatter hna.\nRebecca a thih zan ah Jonah hi a fapa Max chiahnak Rady Hospital ngeihmi Ronald McDonald House ah zan khuadei in a um kha CCTV nih a langhter. Cucaah Rebecca thihnak kongah hin lunghrinhmi cazin ah an chia bal lo.\nRebecca thihnak kong ah hin, a pasal tthing Neil Nalepa kha lunghrinh hrulhhralh awk a ttha hlei lo. Zeicatiah 2011 July 12 zan khua a muih hlan ah Arizona ramkulh Scottdales khua community college ah sianginn a kai ko i, July 13 zinglei sml. 5:00 ah minung tam-ial nih cuka khua i pum cernak ‘gym’ ah an hmuh fawn. Cucaah Arizona in Rebecca a thihnak ramkulh Coronado ah vanlawng hmanh in tlunkal manhnak caan a um lo.\n2017 i Rebecca thihnak kong tazacuainak cazin in, Dina le Nina min an hun hnawhpiak hna tikah, Rebecca Zahau chungkhar sihni Greer nih zapi theih in thawngla khawmpi (press conference) a auh i, Dina le Nina cu, ngaithiam a nawl hna. Greer nih, “Tazacuainak i kan chuahpi hmasami theory ah (Dina le Nina) kan rak telhmi hna hi, a palh hlirhliar (flat-out wrong). Ka chim khawh tawk ah cun, hi bantuk hin, Attorney pakhat nih zapi theih in, taza a cuai tthingmi minung ngaihthiam nawl hi a um bal lomi a si,” tiah a ti.\nRebecca chungkhar sihni Greer nih tazacuainak catial a hun remh i, 2011 July 13 i Rebecca thahnak ah hin amah Adam lawng hi mawhphortu a si, a ti. Biaceih zung nih Greer remhmi ca cu an hun pompiak i, 2018 February 26 in jury biaceih phu hmai ah tazacuai rorelnak an hun thok. Hi biaceihnak ah hin jury biaceihtu nu 6 le pa 6 – an dihlak ah 12 an si.\nUS le Australia tbk. i tazacuaining le biaceihning system hi Asian ram tampi le Myanmar ram tbk he an i khat lo. (Cu kong cu, tial kai tinh lo caah ka fianh lai lo). Part 4 ah Criminal Law le Civil Law in taza i cuaining kha a tlangpi in ka tial cang. Jury kong hi, tlawmte in ka hun telhchap lai.\nJury biaceihtu hmai i taza an i cuai tikah biaceih bawi (judge) kha aa tel ve tthiamtthiam nain biaceihtu bawi cu, tazacuainak i ‘chiarperson’ a tlaimi bantuk khi a si. Biaceih inn ah kaphnih sihni/ prosecutor kha voi tam biathal an i cak (cross-examine) hnu ah bia a hung fiang cikcek ko cang. Cun, biaceih bawi nih aa thawh lai i, “Ka hawile Jury biaceihtu pawl, bia a fiang cikcek ko cang i, biakhiahnak cu, kei si lo in, nangmah tu nih hun khiak ko cang u,” ti phun khin a hun ti hna lai. Cun, jury cu, an hun i pumkhawm lai i, vote in bia an chah lai. Criminal Law in Jury biachahnak ah cun, Jury kha minung 12 an si ahcun, an dihlak 12 ning in an hna a tlak, a hau. Civil Law tu ah cun, phungbia khiahnak ah Jury 12 lak ah a tlawmbik ah 9 (cheuthum cheuhnih) hnatlaknak tal a hau. Jury a zat hi ram khat le ram khat an i khat cio lo.\nRebecca thihnak i Civil Law in taza i cuainak ah hin, Adam sihni cu, International Law Firm Winston & Strawn LLP Lawyer Dan K. Webb a si. Adam upa Jonah cu, rum tuk kaw, an hlanmi hna Law Firm hi vawleicung i a lianngan bikmi lak ah aa telmi an si, an min dang hmanh ah “litigation powerhouse (tazacuai hmual tthawng ruunpi)” tiah an hun auhmi hna an si. Jonah na hei soisel lengmang, ningcang lo in a thang na chiat tiah Rebecca chungkhar sihni hmasa-u Anne Bremner pi hmanh kha Jonah chaw phalhmi lawyer phu nih cun, an hun thihphaih huar ko.\nCu lio ah Rebecca chungkhar tu cu, anmah nih an i chim bang khan, ‘rum ve lo’ le sihni hlannak chaw le va kawl le hawl a herhmi an si. Cucaah, 2018 March 1 ah khan Rebecca chuahpi unau Mary Zahau-Loehner nih Rebecca thihnak kong tehte kawltu dingmi mithiamsang hlannak dingah tlawmsuknak “Gofundme.com/rydrn-justice-for-rebecca” campaign’ a hun thok. Atu July thla in thla 4 chungah petu minung 128 nih $9,118 an pek cang hna. Minung 128 lakah Laimi min 8 ka hmuh hna. Tlawmsuknak hmuichon a zat cu, $50,000 a si. Pek na duh ve hna ahcun, hi link hi hei hmet >> https://www.gofundme.com/rydrn-justice-for-rebecca\nGoFundMe cakuang i Mary Zahau nih a tialmi lak ah hun char ka duhmi a um. Civil Law in hi tazacuainak ah hin, mirumpa (Jonah) hlanmi Lawyer phu nih lam khat hnu lam khat in lam an kan kham, a ti. “Kannih cu, chawva rumnak kan ngei lo, asinain kanmahlei ah a ttangmi biatak le zumhngamnak kan ngei. SDSD (San Diego Sheriff Department – palik bu) nih Rebecca amah le mah aa that in an chimmi kha Rebecca nih a tuah khawh tak phun a si lonak tehte kawltu dingah mithiamsang hlan kan hau, Rebecca nih hliamhma a putmi kha thahnak hliamhma he ai dongkhangmi (consistent) a si…” a ti.\n2018 April 4 cu, jury 12 nih an tazacuainak biakhiah ding a hung si. Vawleicung mi tam tuk le media nih an hun cuanh tthup hna. Harsa taktak in Rebecca chungkhar nih an i zuamnak vialte cu, hi ni ah hin, lungfah zual chinnak ah a cang kho cang. Dingthlu! Dingthlu! A tlau lan ne lai maw?\nJury 12 lakah 9 nih Adam Sacknai hi Rebecca thahnak ah mawhphortu a si, Rebecca chungkhar hi $ nuai 5 (sing 50) liamh hna seh; cu leng ah, Rebecca kha nung rih sehlaw, hringtu a nu le a unale hi $167,000 in bawmhnak tangka a pek khawh hna hnga caah hi zat zong hi liamh hna seh tiah phungbia an khiah. Jury biakhiah nih a hei kuaihmi cu, Rebecca hi amahte in aa that lo, SDSD palik thanhmi kha a dik lo, ti khi a si.\nJury nih bia an hun khiah hnu i biaceih inn chung ah Rebecca chungkhar sihni Greer nih a kamte ah a tthumi Mary Zahau a hun kuh, harsatnak le ngaihchiatnak tampi an ton hnu ah teinak an hmu. Lawmhnak mitthli zong a luan awk a si ko.\nJury nih bia an khiah hnu tlawmpal ah an sihni Greer nih biaceih inn hmai ah cun hitihin a chim, “(Hi tazacuainak i aa tinhmi hi) tangka (liam le pal duh ruang) kong a si lo. Adam Shacknai nih tangka a ngei lo. Palik nih hi biabuai (case) hi a thar in ong than hna seh ti duhnak a si zungzal. An rian (taktak) tuan hna seh tinak a si. Hi thil hi mahte in i thahnak a si lo,” tiah a ti.\nRebecca Zahau Thihnak Fak le Aa Thupmi Tehte Part 6\nAtu Part 6 ah hin Rebecca thihnak kong ah a dong rih lomi dingthlu (justice) kawlnak le aa thupmi tehte kong ka run tial hna. A tanglei vandum muici khi hmet hna law ka rak tial ciami pawl na rel khawh hna lai.\nA Dong Rih Lomi Dingthlu Kawlnak le Aa Thupmi Tehte. 2018 April 4 ah phungbia khiaktu phu Superior Court jury nih Rebecca thihnak mawhphortu cu, Adam Sacknai a si, Rebecca chungkhar hi $ nuai 5 liamh hna seh, a dangte in $ 167,000 liamhchap hna seh tiah bia an hun khiah.\nJury biakhiah hnu tlawmpal ah Rebecca Zahau chungkhar sihni Greer nih biaceih inn hmai i thawngla hmai ah a chim i, hi tazacuainak hi tangka in liam le pal duh ruang kong a si lo. Adam Sacknai nih tangka a ngei pek lo. Palik nih hi biabuai (case) hi a thar in ong hna seh ti kan i tinhmi tu a si zungzal, a ti.\nAttorney Greer nih a timi cu, Adam Sacknai nih Rebecca Zahau hi a lu ah voi 4 thlermer a thongh caah lungfim lo le nikhua hngal lo in Rebecca a tlu. A tlaihhrem hnu ah, a kut le a ke a ttem hna, a hngawng ah hri a khimh hnu ah inn dot hnihnak innleng tlang in a thlak i, a tlai, a ti.\n“Amahnu (Rebecca) nih amahpa (Max) a khamh, Amahpa (Adam?) nih teh amahnu cu a khamh kho ve maw?” ti catial zong kha Adam nih a tialmi a si tiah Attorney Greer nih a ti.\nTazacuaimi Adam nih biaceih inn ah a chim ve i, Rebecca thihnak ah zeihmanh ka tuah lo, a ti. Khua ka saknak Memphis in Coronado khua ah hleihlak in Max a thlak sual hnu ah ka rak tlawng hna, a ti.\nAdam sihni Dan Webb nih, “Hi biabuai i jury phungbia khiah thintok (thinkhenh) nih hin khuaruahhar in a kan arter cikcek i, phungbia nawlleetnak (appeal) tuah kan i tim. Hi tazacuainak hi a tirte khan, thinlung reprailo (frivolous) le ralrinnak ngei lo in kalpimi a si, tazacuainak ah pompiak awk le kalpi awk tlak hrim a rak si lo,” tiah a ti.\nAdam nih thawngla hmai ah jury biakhiah a hun den hna i, “Ka upa [Jonah Sacknai (nuai mirumpa)] nih a ka bawmh peng ko cang le pehzulh in a ka bawmh peng rih lai. Zakhat ah thongkhat in ka hnu in a ka dirkamh. Mitha deuhdeuh cungah thilchia deuhdeuh tampi a tlung cang, hi i a sullam cu, ka zeite hmanh a poi lo ti bia. Ka ttah bel a chuak nain dohleetnak (fight) le ngandamnak tampi bel ka ngei ko. Lungre a ka theihpimi chungkhar a um el pawl, hihi cu, zeihmanh poi ding a si lo,” tiah a ti.\nJury biakhiah hi San Diego Sheriff Department haotu Bill Gore caah ‘ningzak hmaisen’ thil a hung si. Zeicatiah Bill Gore nih Rebecca Zahau hi amahte in aa that tiah biabuai (case) a dihter ruangah.\n2018 April 14 ah San Diego Sheriff Department (SDSD) nih cathanh a chuah i, hi tazacuainak i an chuahpimi tehte hi a thar pakhat hmanh a um lo nain, tehte hi a thar in kan kherhlai than lai tiah a hun ti.\nJury nih bia an khiah hnu a ni lila April 4 ah khan SDSD nih hin a rak chim i, Rebecca thihnak kong chekhlainak le tehte kawlnak kong ah hin, palik Medical Examiner Office an hmuhchuahning in kan rak thanhmi a si, an ti. April 14 i SDSD nih cathanh a hun chuahmi zongah cuticun an ti tthiamtthiam. Rebecca ruak a chekhlaitu kha Medical Examiner Office in Dr Lucas a si.\nSDSD cathanh i an tialning ah cun, Rebecca Zahau chungkhar sihni Attorney C. Keith Greer he biaruahnak tthahnem, saupi chung kan ngei tiah a ti.\nPalik bawi Bill Gore he an i ton hnu April 14 zan ah Attorney Greer nih, “Kan thinlung a cawlcang ngaingai. Sheriff (Bill) Gore he i ceihhmainak nganpi kan ngei. Amah hi a rian ah mithiam ngaingai (very professional) le midang va bawmhchanh a duh ngaingaimi (very accommodating) a si. Thildik tuah awk a duh ngaingaimi si dawh in a lang ko,” tiah a ti.\nSDSD cathanh ah cun, “Fianghlang le thleidannak ngei lomi lungput in, hi biabuai hi, cu hlan ah a rak i tel bal lomi chekhlai a thiammi nih a thar in zohthan ding le kongkau thar chekhlai dingin kan hna a tla,” tiah an ti.\nHi thil a hung um hi jury biakhiah hnu le San Diego Country palik haotu thimnak (election) a hung um lai ah a hung chuakmi a si. San Diego County Sheriff (palik) haotu Bill Gore hi Sheriff Commander Dave Myers nih thimnak ah cun a hun zuamcawh. Dave Myers nih 2018 June 5 thimnak ah Bill Gore hi ka tei ahcun, Rebecca Zahau thihnak biabuai (case) hi a thar in ka on lai i, criminal chekhlainak le tehte kawlnak ka tuah lai, a hun ti.\nJune 5 thimnak cu, a hung um. Asinain Dave Myer (Democrat) nih Bill Gore (Republican) a tei lo; Bill Gore nih 54% – 45% in a tei. Gore nih kum 4 chung a rian a peh lai. Khi hnu khin thimnak a um than te lai.\nSDSD nih Rebecca thihnak kong ah a thar in zohthannak kan tuah lai a timi kong he pehtlai in, May donghlei zarh ah khan Mary Zahau nih thlawmsuknak ‘gofundme’ cakuang ah a tial i, Sheriff Gore nih Rebecca thihnak biabuai file hi a thar in a zohthantu ding phu ‘team’ rian ka khinh cang hna tiah a thanh, a ti. Rian a khinhmi hna team ah hin, Captain McClain aa tel; anih hi chekhlainak kong ah hmuhtonmi le tuanbia a ngei lomi a si, a ti. Kannih chungkhar cu, zeihmanh thawng an kan thanhmi a um lo, a ti.\nSDSD nih Rebecca Zahau thihnak biabuai a thar in an zohthannak hi a tlawm bik ni 90 a rau lai tiah an cathanh ah cun, aa tel. A phichuak an hmuhmi an thanh te lai.\nPart 1 in Part 6 tiang, ka ti khawh tawkte in, purhdah awk tete in biatlangkawm kaa zuam lai. Rebecca Zahau nih Jonah fapa Max, kum 6 kha a chungchuak fa bantuk in a dawt. An innchung hleihlak in Max a tlak kha Rebecca nih a tuah nakding a ruang virhkhoih awk a um lo.\nMax kha sii-inn ah thihbawh in a um tikah Rebecca cungah a thin a hung bik ding cu, Jonah le Max nu Dina kha an si. Jonah cu, nuai mirumpa si kaw, Rebecca thah nakdingah tangka phalh in mithatthiam hlan aa harh ding a si lo. Rebecca a hung thih tikah tangka phalh in mithatthiam hlannak theory in Coronado khuapi kha a ri.\nHleihlak in Max a tlak a thaizing July 12 ah Jonah naupa Adam kha Coronado ah a upa a hung tlawng. Adam bia bang, Max a tlak ruangah a tlawnnak a si. July 13 celngel ah Rebecca kha thihfak in a thi. Jonah nih timh ciammamte in Rebecca thattu ding mithatthiam a hlanmi bawmtu dingah a naupa Adam hi hman a duh ruangah a si hnga maw ti hi Attorney Anne Bremner chim ttheumi bia vun purdah ka duhmi a si.\nRebecca Zahau hi hleihlak in Max a tlak ruangah lungrawk (depressed) manhnak caan a ngeih lo lengah amah le mah nun aa lak duhnak ding tlak dirhmun ah a um lo. Rebecca Zahau hi lungrawk in a ummanh lo ti a lang.\nZeicatiah amah ningkel in a kal ko; zan a ih tawn ah hin, a tak a thak tawn i, a angki aa phoih tawn tiah Mary Zahau nih chekhlaitu palik sinah a rak chim bal. July 12 zan ah a ihkhun i angki phoih in a ih tikah a thattu minung nih an hei fuh i, an velh hnu, an tlaihhrem hnu ah a kut le a ke an ttem i, hri in innleng tlang in an thlak ti hi mithat lainawng nih an diriamh phun in an tuah duh phun a si. Rebecca Zahau hi amahte in i thah duh sehlaw a thilpuan kher phoih hau lo in, hri kher in i awk herh lo in a fawimi lam i thim awk a um deuh. Hri awh in i thah hi nu nakin pa nih an hman deuh tiah ripawt fel a um.\nAdam lawng hi Rebecca thattu a si theng lai lo, mithatthiam a dang he an si kho. Zeicatiah Dr Cyril nih a chim bang khan, mithattu nih an nehnang vialte an hloh bia a si lai, a ti. Adam hi mithatthiam le nehnang hlohthiam a si lem lai lo.\nMithattu keneh a um ko a titu Dr. Mauric Godwin nih a chim i, Rebecca thihnak hi raithawinak caah minung thah (ritual killing) he aa lo ngai tiah a ti.\nRebecca ruak a chekhlai hmasatu palik Dr Lucas i a thanhmi bia, Rebecca hi tlaihhremmi a si lo a timi kha Attorney Anne Bremner a lung a hrin caah, Rebecca hi tlaihhremmi a si kho i, a thar in chekhlai awk a si a ti bang khan, tehte hi Dr Lucas kut ah tampi aa hngat.\nJuly 13 zing ah Dr Lucas hi Rebecca ruak chek dingah Jonah inn ah a va phan zau lomi kha a si, suimilam 12 leng a rauh hnu ceo ah a va phan khah. A diklomi ceihhmainak an ngeih ta bia a si lai tiah zapi nih an rak soiselmi pa kha a si. Dr Lucas nih Rebecca chekhlainak a tuahmi phichuak chirhchan in San Diego palik department nih Rebecca thihnak ripawt kha kan thanhmi a si tiah voi 2 tiang an thanh.\nPalik nih DNA an hun tuah tikah Rebecca nehnang lawng a um tiah an thanh hmasa nain a hnu ah Rebecca chungkhar sihni phu nih an chekhlai tikah midang DNA zong a um ko an ti; khakha tehte thuhnawhmi a si ko hnga lo maw? Jonah inn ah thidor tehna le nu tawhrolh chungnawh hlonhmi tehna le tifim dildel thawl khat a ummi tehna kha palik nih DNA tuah aa tlakmi an si. Rebecca ihnak khan innka ah cafangpi in aa tialmi ca zong kha a tialtu ngaingai aho a si kha palik nih an hrilhfiah khawhmi a um lo. Palik nih Adam thintur le thatur an chekhlainak polygraph phichuak kha thanhmi a um lo. A sullam cu, tehte a si kho ding thuhmi a tam. Zei ko nih dah a kham hna hnga?\nJonah nih Rebecca thih thawng a theih tikah a khuaruah a har lo, Max hi Rebecca daithlan ruangah a thi ve ding a si ko le Rebecca a thih hi a phu ko, a poi lo ti khi a ruahnak a si hnga maw? Jonah khuakhannak in Rebecca hi thi hlah sehlaw Rebecca thihnak kong tehte kawlnak le chekhlainak ah biatak thla in a rumnak tangka tampi a hman sian hnga. Palik nih Rebecca hi amahte in aa that an timi bia kha Jonah nih fawite in a pom.\n+++ Rebecca thihnak kong ka tialmi hi kum 2019 chungah ‘Falam Holh le Hakha Holh (Bilingual book)’ in cauk pakhatte ah chuah ding khuakhannak a um. Tling deuh in cauk caah tialchap le remhchap ding, a dih rih lomi bia a si caah kongthar a hung um ahcun, dawichap le telhchap ding a si.


JESUH I A ZUMHNAK DIRHMUN – Myanmar Chin\nJune 27, 2019 Myanmar Chin Biaknak, Chin 0\nTheological Position of Jesus of Nazareth\n1. BAIBAL CATHIANG (BIBLIOLOGY)\nJesuh nih Baibal bia cu ai rawk kho lomi a si a ti (Johan 10: 35). Cathiang chung bia ningin a tuahtu le a cawnpiak mi cu vancung pennak ah mi lianngan an si lai a ti (Matt. 5: 19). Zultu hna a cohlang mi cu Keimah a ka cohlangmi an si a ti (Matt. 10: 40). Zultu hna bia a cohlang mi zong Khrih bia a cohlangmi an si tinak a si cu. Cucaah Jesuh nihcun Baibal thiang cu biakam hlun siseh biakam thar siseh a rawkkholomi ah a chiah. Luke le a dang pawl nih an ttialmi zong cathiang ah a chiah tinak a si.\n2. PATHIAN (THEOLOGY PROPER)\nJesuh cu thumkomh Pathian pakhat a zummi a si. Pa Pathian kha Ka Pa! Ka Pa a ti lengmang pah, Keimah le Ka Pa cu pakhat kan si a ti pah. Ka Pa kha zum u law, keimah zong kha ka zum uh a ti (John 14: 1-2). Jesuh lawng a zum i Pa a zumlomi kan ram ah kan tam ngaingai. Cun, Thiang Thlarau kha tingco uh a ti hna. Keimah nan ka tinco hi Thiang Thlarau nan tinco asi ko a ti hna lo. Khrih an zumh hleiah Thiang Thlarau tinco kha a fial hna (John 16).\n3. SUALNAK (HAMARTIOLOGY)\nAdam sualnak kan i hrawmnak hi Jesuh nih a pom. Cucaah Jesuh nih nan nih cun nan pa khawchia fa nan si, rul fale nan si tiah a ti (Matt. 14: 8).\n4. MINUNG (ANTROPOLOGY)\nJesuh nih minung nih taksa le thlarau kan ngeih i a phuan ve. Kan taksa cu a thih tikah thlan ah vui in a um, kan thlarau tucu zumtu kan si ahcun Abraham ttaang (paradise) ah a kal a ti. Zullotu kan si ahcun sheol, mithi khua ah a kal a ti (Luke 16). Jesuh nihhin mithla hi a zum lo. Minung kan thih hnu ah kan thlarau a vaak i mi a tthih hna tihi a zum lo. Lazaruh cu a thi i a thla a vaak a ti lo. Abraham ttaaang ah a kal a ti. Mirum pa zong a thi ve i a thla a vaak a ti lo. Hell ah a kal a ti. Cucaah mithla a um timi hi Jesuh nih a pom lo. Laimi zumhnak he ai ralchan. Zultu hna nih Jesuh kha mithla ah an rel i Jesuh nih mithla ka si lo. Mithla nih titsa le ruh a ngeih ttung lo tiah kan Lai Baibal i nan hmuhmi kha cu an i leh palhmi a si. Thlarau ah an rel tiin Mingrang le Greek ahcun ai ttial. Vanmi zong thlarau, khawchia zong tlarau, minung thlarau zong thlarau a si. Mithla ti theng a si lo. Mithla timi biafang hrimhrim Baibal ah a um lo. An i lehpalhmi Baibal lawngah a um.\n5. KHAMHNAK (SOTERIOLOGY)\nJesuh nihcun hrintthan lawnglawng ah vancung kai khawh a si a ti (Johan 3: 3). Hrintthan a um lo a ti mi pawl zumhnak he cun ai ralchan bak. Cun, Jesuh nih khamhnak a tlau tthan kho ti lo timi cawnpiaknak hi a zumh. Hrinttanmi hna cu hell ah an tla tthan kho ti lo ti kha a zumh. Fapa a zum mi cu zungzal nunnak a ngei a ti. Fapa cu kan zumh i atu ah kan ngei cang. An sual tthan ahcun hell ah an tla tthan lai a ti ti lo. Bia ngaite kan chimh hna kan bia a thei i a ka thlahtu a zummi cu zungzal nunnak an ngei, sual biaceihnak chung in an luat. Thihnak in nunnak ah an lan cang a ti. An sual ahcun an thi tthan lai a ti ti lo. Nunnak ah an lan cang a ti (Johan 5: 24). Cucaah Jesuh nih khamh tlau a pom lo.\n6. KHRIHFABU (ECCLESIOLOGY)\nJesuh cu thla a cam ah dididididdiddededede ceiceiceiceiceicei ti i thlacam a hmangmi a si lo. Haleluiah, Amen, Haleluiah, Amen, Haleluiah, Amen, Haleluiah, Amen, Haleluiah, Amen, Haleluiah, Amen, Haleluiah, Amen ti i thlacam a hmangmi zong a si lo. Halleluiah ti i voi 7 aupi a hmang mi zong a si lo. Capo chim a hmang lo. Biatak lawngte a chim. A chimmi kha a mah nih a zulh fawn. Hlim le laam hi a uar lo. Laam fawrhfial a hmang lo. Amah zong hi a laam bal lo. A zultu hna zonghi an laam bal lo. Laam hi revival tlak ah a chia lo. Asinain dawtnak in a khat.\n7. THLARAU THIANG (PNEUMATOLOGY)\nThlarau Thiang hi takpum ngeimi a si ti a fian ter. Thlarau Thiang nih an cawnpiak hna lai, lam an huai hna lai, fim an chimh hna lai tiah a ti tu a si (John 16). Laimi nih kan uar ngaingaimi holhtheihlo kong he pehtlaiin Jesuh nih holhtheihlo kong a chimmi pakhat hmanh a um lo. Jesuh nih holhtheihlo hi a theih pimi a si lo. Mark 16: 16 -18 i kan Lai Baibal i a zum i tipil a ing mi cu khamh an si lai. Holhtheihlo in an holh lai a timi khi cu Lai Baibal i an i leh palhmi a si. Jesuh chimmi a si lo. “New Tongues” titu a si i “holh thar” tinak tu a si. Holhtheihlo ti a si lo. Jesuh zumtu cu holh thar a simi Jesuh dawtnak kong an chim lai tinak a si. Holhtheihlo cu Jesuh nih a theihmi le a chimmi ah ai tel loh.\n8. HMAILEI CAAN (ESCHATOLOGY)\nJesuh nih kum 7 harnak hlan i thiang lawr nak kong a chim (Matt. 24). Cucaah Jesuh cu keimah zumhnak bantukin pretribulational rapture view a zum mi a si. Cun kum 7 harnak kong a chim. (Matt. 24). Cun kum 7 harnak a dih hnu ah vawlei i a rat tthannak kong a zummi, premillenium second coming of Christ view a zummi a si. Jesuh nih taksa pum thawh tthannak, biacheihnak le hell a um taktak nak kong fiangtein a kan chimh Matt. 13, 24-26).\nModel: Tial Len Sung: Lainu nih laithil adawhpi, asunlawi ter khun.


By Sang Hre: Australia Ah Student Visa In A Rami Nan I Ralrin Hau – Chin World News Evening\nBy Sang Hre: Australia Ah Student Visa In A Rami Nan I Ralrin Hau\nJanuary 23, 2021 Salai Van Chin News\n𝐀𝐮𝐬𝐭𝐫𝐚𝐥𝐢𝐚 𝐚𝐡 𝐒𝐭𝐮𝐝𝐞𝐧𝐭 𝐕𝐢𝐬𝐚 𝐢𝐧 𝐚 𝐫𝐚 𝐦𝐢 𝐩𝐚𝐰𝐥 𝐫𝐚𝐥𝐫𝐢𝐧 𝐝𝐞𝐮𝐡 𝐧𝐚𝐧 𝐡𝐚𝐮: 2018 kum dih lai ah Australia ah student visa retnak kong kha ceih lak ka rak tial cang. An i an i ruah chan ning in thil a si lo ning le Kawlram in thil an rak theih mi a hman lo ning kong tampi ka rak tial cang. Mi cheu cu zuamnak ngei tein a ra mi zong nan um lai. A chue cu a kir ding hrim in ai ruah chan mi zong nan um lai. Mi tha le teima mi zong tampi nan um ko lai. Ni hin ni tiang upa tampi nih an ton cio mi le kan ton cio mi zok tikah Australia ah student visa in ret cu PR (permanent residence) sok duh mi a si ko ti hi upa tampi nih kan hmuh. Cu ruahchannak cu Chin miphun a si lo mi miphun dang hna University degree B.A le Master degree a la mi pawl ca hmanh ah a fawi lo mi khi a si.\nKan Chin miphun hawi student visa a ra mi cheukhat kan hmuh mi hna cu Thantlang hmanh ah tanghra awng kho loin hi ka ram Diploma course bak an kai ter hna hi a zei taktak hmanh a thei lo mi an tlawm hoi lo. An visa nun chungah zarh khat suimillam 20 riantuan khawh mi te khin Cozah nih PR sok khawh nak caah ri (requirement) pawl khi tlinh khawh ding a si fawn lo. Hi ka an phak hnu ah kawlram an um lio le hi ka a sining kha an ruah ning in a si ti lo. Kan rak theih le rua cia bantuk tein kan ton cuahmah mi hna cu;\n1. Mah student visa in khuasa mi pawl a visa a dih lai mi pawl kha Agent hmang in ralzam an\nsok cuahmah ti kan theih. 2. Hi ka khuasa chung khat pawl nih PR ngahnak caah nupi/va he fonh tonh piak in tan an la cuahmah ti zong theih a si. A deu thitumnak (fake marriage) zong timh lam piak mi tiang in kan um ti a si. 3. Nau pawi hin cu PR ngah a fawi deuh tiah ruahnak an pe mi hna zong an um. Australia Cozah Immigration policy ah naupawi ruangah zeihmanh PR ngah hlei khawh deuh nak lam a um lo.\nStudent visa in a ra mi le a bomtu tampi hna nih theih a herh ngai mi cu: 1. Vawilei cung pi nih theih dih le UNHCR nih fak piin tan an lak piak mi ralzam Rohinya hna hmanh khi Tinbaw in an ret caah bia an ceih hna i an kuat than ko hna. An kuat minung zong an tlawm lo. 2. Australia Cozah nih hi ka ah a phan cia mi pawl rammisinak (citizenship) kong ah faktuk in a kan kherhlai i Chin miphun kan sining an theih dih.\n3. Kan Cozah nih kan mah Chin mi pawl kherhlainak caah Hakha holh le Falam holh tiang an cawn ter hna. Thantlang le Hakha ah zei dah a cang ti khi an theih dih. 4. Cucaah ralzam nan sok mi khi ruahchannak a um loh ti khawh tluk a si. 5. Cozah nih Tinbaw silo vanlawng in visa a dangdang in rak ret riang mang in ralzam a sok mi khi an huat ngai mi a si caah cu bantuk pawl hna cu fak taktak in kherhlai deuh an si dih.\n6. Mah bantuk tuahsernak ruangah Malaysia le India ah ning cang tein ralzam a sok mi kan miphun tampi a hnursuan hna pin ah hi ka ram a phan cia mi hna hi atu nak let in a kan kherh lai. A kan zoh ning ai dang lai. 7. Atu hmanh ah Cozah hmai ah kan min a chia ngai cang mi kha mah nak fak deuh in kan miphun belnang rak kan nalh hrim hlah uh. Agent le puaisa nih a kan hlen tiah nan i ruah ahcun mah agent le puaisa hna kha MARA (Office of the Migration Agents Registration Authority) ah online i report tuah khawh a si. COVID-19 ruangah telephone chonh kha an ngol chung rih.\nMARA nih hin 2019 lio ah lih le hrokhrol in international students pawl retnak a tuah piak mi – ning cang loin tangka hmuh duh ah a hman lo mi ruahnak pek a hmang mi agent le lawyer pawl minung 456 kha an license an chuih pin hna ah fak piin dantatnak an pek hna. Mi cheu cu thong tiang an thlak rih hna. Cucaah, agent nih an kan hlen tiah nan i ruah ahcun tangka nan peknak hna receipt te kha i chiah uh law MARA ah report tuah khawh a si. Evidence an in hal te hna lai.\nAdonghnak: hi ka khuasa cang mi community hruaitu hna nih kan miphun hi Cozah hmai ah kan muihmak a tha lem ti lo tiin kan hmuh. Cucaah fak piin kan in zuam cuahmah. Cu lio i a tu bantuk nan tuah mi nih hin kan miphun muihmai a chiat ter khawh mi thil a si caah fak deuh in khua rak ruah piak hram ko uh. Credit: By Sang Hre\nLaimi/Chinmi Nih Trump Nan Ttanhnak A Ruang Cu Ralkap Kuttang Ah Sautuk Nan Um Ruangah Si\nAtu Lio US Ah A Lar Bikmi Le Mipi Thinhung Ngaiin A Chiatu Nancy Pelosi Thil Tuah


Indaw (အင်းတော်) khua Mae Za (မဲဇာ) hmun i ummi Sitaw Kone (စစ်တောကုန်း) khuate siangin cu apuak i akang. Meithah ah arami mitat mawtaw cu a let i mi pahnih an thi. – Vaurawng\nLai Com, May 26/2021.\nSagaing ramthen Indaw (အင်းတော်) khua Mae Za (မဲဇာ) hmun Sitaw Kone (စစ်တောကုန်း) khuate i ummi siangin cu May (25) ni zan nazi (10) hrangah apuak i akang tiah Sitaw Kone khuanu khuapa hna nih an chim.\nMei nih akang ruangah asau pe(140), a kauh pe(30) asimi cacawn nak siangin cu arawkdih tiah theih asi. Mei akang kate ah hin apuakmi thawng kan theih i mei ahlio tukhnu lawngah meithah asi tikah siangin cu aningpiin akang dih tiah khuanu khuapa hna nih cun anrak chim.\n“Meihri akang ruang zongah asilo. Apuakmi thawng zong kan theih tikah hin datsi toih i khanghrim mihi alo. Aleng leiin bom in rakcheh tiiahle mawtawka lam he ahlat tukfawn. Cun kuami hna hi siangin on le on lo kongah phuhnih in an i then. On siseh a timi hna nih tuni( may 26) ah kin an sawng (ကင်းစောင့်) ii siangin on cu an timh. Hithil acangmi cung ahhi aho ansi tiawk hi chimawk ah arak harngai. Khuabawi hna nih Indaw palek sakhan ah ahmuh cu an vaphunh. Ruah asur liopi asi tikah ahohmenh nih mei akang cu aruahawk ah kan theilo. Lung arak thalo tukmi cu meithah ah arami mitat mawtawka cu lampi ah arak i let i meithat tu pahnih cu an nunnak aliam tiah” Sitaw Kone khuami pakhat nih arak chim.\nMitat mawtaw aleh ruangah a nunnak aliam mi hna hi U Nyan Htet Oo (akum 24) le Aka Phyo (akum 21) hi ansi.\nIndaw (အင်းတော်) khua hi ahlan ahcun khuadai ngaimite araksiko nain February (1) in uknak ahruh pimi ralkap nih uknak an chuh hnu in tlanglawng lampawl bom in puah le, mawtawka lam, tiva hlei cung ah bom hmanh in bom phuah hi arak tamngai tiah theih asi.\nTurkey vs Wales LIVE [ 10:30 PM ]


Trump Hi Zei Bantuk Minung Dah A Rak Si, Joe Biden Zong! A Fiang Bak Hih! – Chin 11 News\nTrump Hi Zei Bantuk Minung Dah A Rak Si, Joe Biden Zong! A Fiang Bak Hih!\nTrump hi pa mem lo tak a si i, Doctor (5) bak a lak pin ah, upatnak Awards 30 bak a hmu fawn. Biden cu chim tlak pakhat te a ngei ve. Biden cu kum 28 a si in Cozah rian rengsang a tleih ve. Trump Cu Cozah rian a tuan cu, President hi voikhat a tuan lawng hi a si rih. Trump Cu Billionaire bak a si. Biden cu Millionaire a si ve. Biden cu Nupi pakhat caah zumh a tlak, a nupi hmasa nih a thih tak raungah nuthlawi pakhat a thit than. Trump cu pa mak tak a si ve i, Nupi pathum bak a ngei ve.\nTrump cu billionaire rori a si, Biden cu millionaire a si ve. Biden cu nupi pakhat parah a rinum – a nupi hmaisa in a thihsan ruangah nuthlawi pakhat a ṭhitsal. Trump cu mipa ler a si ve, nupi pathum rori a nei thlang. Zo na uar sawn? Donald Trump Kum no sawn, cozah hnaṭuan kum mal sawn, nupi nei tamsawn, sumdawng milian sawn, Awards rori ngah tamsawn: Dr. (5) nga Kum: 74 Party: Republican (1987–1999; 2009–2011; 2012–present)\nRampi hrang le mibur pawlkom hrang a tuanman a dang sunloih upatnak Awards 30 lenglo a ngah. Sumpai lennak: $2.5 billion hrawng (billionaire) Joe Biden Kum tar sawn, cozah hnaṭuan kum tam sawn, nupi nei malsawn, sumdawng lo – farah sawn, Awards rori pakhat lawng ngah: Kum: 77 Party: Democratic ! Cozah Hnaṭuan: